Kemarahan meningkat di Myanmar selepas kanak-kanak dibunuh

Kematian seorang kanak-kanak berusia tujuh tahun yang ditembak di rumahnya meningkatkan kemarahan rakyat Myanmar terhadap junta tentera.Sekurang-kurangnya 20 kanak-kanak ditembak mati sejak junta Myanmar memegang tampuk pentadbiran negara bulan lalu.Rejim junta Myanmar yang menggunakan kekerasan bagi meleraikan tunjuk perasaan dilaporkan telah menyebabkan ratusan kematian penunjuk perasaan yang membantah kudeta ke atas pemimpin Myanmar Aung San Suu Kyi pada 1 Februari lalu.Pemimpin berusia 75 tahun itu akan dibicarakan pada Rabu selepas beliau menghadapi beberapa pertuduhan jenayah yang boleh menyebabkan beliau tidak lagi dibenarkan untuk berpolitik.Di Mandalay, junta dilaporkan menahan penunjuk perasaan, melakukan serbuan rumah selain memukul dan melepaskan tembakan.Semalam, tiga korban termasuk Khin Myo Chit yang berusia 7 tahun dilaporkan.Menurut kumpulan pemantau tempatan AAPP, kanak-kanak itu ditembak mati di rumahnya.AFP bagaimanapun masih lagi tidak dapat mengesahkan kematian tersebut.Kumpulan Save the Children dan AAPP berkata sekurang-kurangnya 20 orang yang berusia di bawah 18 tahun telah terbunuh sejak tunjuk perasaan tercetus di Myanmar.“Kami risau kanak-kanak terus menjadi mangsa serangan maut ketika tunjuk perasaan aman diadakan,” kata Save the Children dalam sebuah kenyataan.“Keselamatan kanak-kanak mesti dilindungi dalam apa juga keadaan, dan kami menggesa pasukan keselamatan untuk menghentikan segera semua serangan ke atas penunjuk perasaan.”Kumpulan itu juga bimbang sekiranya “ratusan belia” terus ditahan di pusat tahanan.Sejak beberapa minggu lalu, junta Myanmar mempertahankan tindakan ganas mereka  dengan alasan tidak mahu bertoleransi dengan unsur “anarki” di Myanmar.AAPP mengesahkan 275 kematian sejak kudeta tentera berlaku, namun menganggap jumlah tersebut mungkin lebih tinggi.Ia juga menambah bahawa 2,800 orang lagi telah ditahan pihak berkuasa.


Azam tolak persepsi SPRM hanya tangkap 'ikan bilis', lepaskan 'jerung'

Suruhanjaya Pencegahan Rasuah Malaysia (SPRM) akan mencari kaedah terbaik bagi membolehkan masyarakat tidak terlepas daripada mengikuti perkembangan terkini sesuatu siasatan dan kes dikendalikan SPRM yang dibawa ke mahkamah.
Ketua Pesuruhjaya SPRM Azam Baki berkata langkah ini bagi mengikis persepsi masyarakat terhadap badan itu yang sering dikatakan menahan individu berstatus "ikan bilis" atau golongan bawahan, sebaliknya golongan atasan atau disebut "jerung" terlepas daripada sebarang tindakan.
“Berapa banyak ikan bilis SPRM (kenakan tindakan) sekarang berbanding kes berprofil tinggi sebab ini adalah persepsi mereka, kadang-kadang mereka tertinggal dalam mengikuti laporan (kes SPRM) yang dilaporkan media.
“Setiap kes berprofil tinggi yang kami siasat saya rasa SPRM telah melaporkannya termasuklah pertuduhan… Ini tidak, mereka masih mengatakan (kami hanya siasat) ikan bilis, saya pun tidak tahu adakah tangkapan kes Mitra, 1MDB, SRC International, isu skandal kartel itu dikategori sebagai ikan bilis,” katanya kepada Bernama.
Azam berkata SPRM sentiasa melakukan sebaik mungkin untuk mengambil tindakan terhadap kes-kes rasuah yang melibatkan ketirisan dalam negara sama ada dilakukan ‘ikan bilis’ atau ‘jerung’, yang mendatangkan mudarat kepada rakyat dan negara.
“SPRM menjalankan tugas dengan membuat pengesanan, ada kes sebelum ini pegawai kanan kerajaan gred JUSA B kami tahan. Individu ini bukan ikan bilis tetapi seorang yang berprofil tiinggi,” katanya.
Mengenai ada individu yang ditahan untuk siasatan namun dibebaskan, Azam berkata perkara itu berlaku disebabkan ada kes tertentu yang tidak dipersetujui Jabatan Peguam Negara.
“Tidak semua kes akan berakhir dengan pertuduhan dikenakan...kita kena terima fakta itu… Kita kena hormati keputusan Peguam Negara,” katanya sambil menegaskan bahawa Jabatan Peguam Negara tidak pernah menghalang SPRM menjalankan atau meneruskan siasatan sesuatu kes.
Berhubung salah laku dalam kalangan anggota dan pegawai SPRM, Azam berkata suruhanjaya itu mempunyai jawatankuasa aduan dan tindakan tegas akan diambil terhadap mereka yang terlibat dalam rasuah atau salah laku.
“Kami ada jawatankuasa aduan, saya telah buktikan sebelum ini yang kami sendiri mendakwa mereka (anggota dan pegawai SPRM ada masalah tatatertib) di mahkamah jika ada salah laku. Saya tidak berkompromi sekiranya ada pegawai atau anggota saya terlibat salah laku.
“Kami tunjuk pada orang awam...tiada benda yang hendak saya sorokkan daripada masyarakat. Jika ada maklumat saya bagi jaminan bahawa kami akan terus menjalankan siasatan,” katanya.


Setelah hampir 30 tahun, mengapa masih tidak ramai gunakan KTM Komuter?

Sudah 30 tahun perkhidmatan KTM Komuter beroperasi sebagai sebahagian daripada rangkaian pengangkutan awam di Lembah Klang.
Namun ia sering menjadi sasaran ulasan buruk penumpang yang kecewa kerana terpaksa menunggu lama di stesen dan kurang sambungan antara perkhidmatan pengangkutan lain.
Sebagai salah satu pengangkutan sistem rel, sukar bagi KTM Komuter untuk bersaing dengan LRT dan MRT yang lebih efisien dan pantas.
Bagaimanapun, perkhidmatan KTM Komuter untuk bergerak sekitar Lembah Klang tidak seteruk yang digambarkan dalam media sosial, namun ia sememangnya memerlukan beberapa penambah baikan.
Tinjauan MalaysiaNow ketika menaiki KTM Komuter baru-baru ini, mendapati mod pengangkutan awam berkenaan memang tidak dapat menandingi perkhidmatan seperti LRT dan MRT, namun ia juga mempunyai beberapa kelebihan.
Tinjauan ini dilakukan susulan kenyataan Ketua Pegawai Eksekutif KTMB Mohd Rani Hisham, yang menyatakan bahawa keadaan trafik semakin sesak disebabkan ramai lebih gemar memandu kenderaan sendiri berbanding menggunakan perkhidmatan pengangkutan awam.
Bagaimanapun, kenyataan itu menerima kecaman terutama di media sosial apabila beberapa individu mencabar Rani untuk menggunakan perkhidmatan KTM Komuter supaya beliau sendiri lebih arif mengenai keadaan pengangkutan awam itu.
Hasil tinjauan MalaysiaNow, mendapati antara isu utama yang menyebabkan ramai pengguna enggan memilih perkhidmatan KTM Komuter ialah kerana kekerapan tren tiba ke stesen.
Kekerapan tren ini bagaimanapun boleh dijangkakan kerana terdapat jadual ketibaan tren ke stesen yang mana maklumat tersebut boleh dimuat turun di laman sesawang KTMB bagi memudahkan pengguna merancang perjalanan mereka.
Tetapi, masalah utama melibatkan perkara ini ialah apabila penumpang terlepas tren yang disasarkan kerana mereka perlu menunggu lama, malah waktu menunggu boleh mencecah hingga 40 minit berbanding hanya beberapa minit jika menaiki LRT atau MRT.
Keadaan ini sekali gus diterjemah sebagai pengangkutan yang tidak efisien oleh pengguna dan situasi ini sering menjadi keluhan pengguna di media sosial.
Fasiliti teruk
Isu seterusnya ialah melibatkan fasiliti.
Ketika tinjauan dilakukan, terdapat beberapa stesen seperti Stesen Seputeh yang tidak mempunyai kemudahan untuk orang kelainan upaya (OKU) dan pengguna kerusi roda.
Apabila tiba ke stesen ini, pengguna harus melintas platform menggunakan jejantas sekiranya ingin keluar daripada stesen tersebut.
Ini menjadi masalah kerana tiada kemudahan lif disediakan.
Oleh itu, pengguna yang menaiki tren dari laluan Pulau Sebang (Tampin) ke Batu Caves perlu menganjak ke stesen Midvalley sebelum berpatah balik ke Stesen Seputeh semata-mata ingin menyeberang ke platform sebelah.
Keadaan ini juga sama di Stesen Tiroi apabila pengguna kerusi roda perlu anjak ke Stesen Kajang sebelum berpatah balik kerana tiada akses untuk menyeberangi platform di stesen tersebut.
Selain isu ini, terdapat juga beberapa aduan yang diterima MalaysiaNow mengenai kekurangan pencahayaan menyebabkan pengguna agak bimbang berada di kawasan stesen KTM Komuter ketika waktu malam.
Bagaimanapun, isu-isu ini lebih tertumpu di kawasan stesen kecil berbanding stesen tumpuan seperti KL Sentral.
Cheong Sze Hong, 43, yang sering menggunakan perkhidmatan tren sejak 20 tahun lalu, turut menyatakan antara sebab ramai memilih untuk memandu berbanding menggunakan perkhidmatan tren adalah disebabkan jarak stesen dan kawasan perumahan.
"Contohnya saya, stesen MRT terdekat  Stesen Taman Connaught.
“Walaupun ia terletak hanya satu kilometer dari rumah, tiada akses pejalan kaki untuk ke stesen tersebut," katanya kepada MalaysiaNow.
"Ini menyebabkan saya perlu memandu dan meletakkan kereta di stesen sebelum menaiki MRT.
"Tetapi apabila saya mendapati trafik tidak sesak, kemungkinan besar saya akan memandu."
Menceritakan pengalamannya menggunakan semua perkhidmatan tren sekitar Lembah Klang, Cheong bagaimanapun mengakui perkhidmatan KTM Komuter merupakan perkhidmatan tren yang paling murah terutama jika dibandingkan dengan LRT dan MRT.
Malah, dia ada kalanya dia memilih KTM Komuter berbanding perkhidmatan tren lain disebabkan destinasi.
"Kelebihan KTM Komuter adalah ia menawarkan banyak destinasi yang tidak ada dalam laluan LRT dan MRT.
"Oleh itu, sekiranya saya malas memandu, saya akan menaiki KTM Komuter," katanya.
Mengulas mengenai isu berkaitan penggunaan KTM Komuter, Cheong menyifatkan masalah ini sama seperti soalan "ayam dan telur - mana datang dulu".
Beliau berkata, ia kerana penggunaan KTM Komuter ini kurang dapat sambutan disebabkan kedua-dua pihak iaitu pihak KTMB dan juga pengguna.
"Pengguna inginkan kekerapan tren dipertingkatkan dan fasiliti yang cantik, tetapi apa gunanya jika pihak KTMB lakukan semua itu kemudian penumpang tidak mencapai kapasiti yang disasarkan?"
"Perkara ini harus diteliti dulu. Jika inginkan pihak KTMB meningkatkan kecekapan KTM Komuter, sudah tentu perlu ada sambutan dari pengguna," katanya.


AS, India bakal meterai kerjasama pemulihan Asia pasca Covid-19

Setiausaha Perbendaharaan Amerika Syarikat (AS) Janet Yellen dan Menteri Kewangan India Nirmala Sitharaman bersetuju untuk mengadakan kerjasama rapat dalam pemulihan ekonomi global pasca-Covid-19, lapor Sputnik.“Awal hari ini, Setiausaha Perbendaharaan Janet Yellen bercakap dengan Menteri Kewangan India Nirmala Sitharaman.“India rakan penting di Asia dan Yellen berhasrat bekerjasama rapat untuk menyokong pemulihan global yang kukuh selepas pandemik Covid-19 (dan) memerangi ketaksamaan,” demikian menurut kenyataan Jabatan Perbendaharaan pada Isnin.Kedua-dua negara itu juga sepakat untuk memajukan agenda iklim global.


MQA tarik balik lantikan ahli majlis terpalit tuduhan pecah amanah RM2.8 juta

Seorang individu terpalit dakwaan jenayah pecah amanah (CBT) ditarik balik pelantikannya sebagai ahli majlis Majlis Agensi Kelayakan Malaysia (MQA) selepas siasatan dalaman mendapati terdapat kes-kes berkaitannya yang masih belum diselesaikan pejabat Peguam Negara.Keputusan menarik balik lantikan tersebut dibuat MQA selaku pihak yang bertanggungjawab dalam membuat lantikan tersebut.Ketua Pengawai Eksekutif MQA Hussaini Omar berkata, penarikan balik lantikan terhadap Mohamed Zaini Amran dibuat pada minggu lalu.“Lagipun, lantikan beliau belum dibawa ke pemakluman peringkat majlis.“Bagi pihak MQA dan menteri memandang tinggi soal integriti seseorang yang akan dan sedang menyertai majlis. Integriti adalah nombor satu,” katanya ketika dihubungi MalaysiaNow.Pada Januari Zaini, 64, berdepan sembilan pertuduhan pecah amanah wang syarikat berjumlah RM2.82 juta, dua tahun lalu.Beliau turut dituduh dengan sembilan pertuduhan lain kerana menggunakan harta milik syarikat iaitu cek IDJ dengan memindahkan cek berkenaan daripada akaun bank IDJ ke akaun bank milik lima syarikat lain dengan nilai RM2.82 juta, tanpa kebenaran mesyuarat agung syarikat untuk keuntungan dirinya sendiri dan mana-mana orang lain.“Lagipun, lantikan beliau belum dibawa ke pemakluman peringkat majlis.Dilaporkan, kesalahan berkenaan dilakukan di sebuah bank di Taman Perling, Johor Bahru pada 11 dan 13 April 2018.Beliau bagaimanapun, mengaku tidak bersalah di atas kesemua pertuduhan tersebut.Sebelum ini, sumber dalaman KPT memaklumkan pelantikan Zaini ke dalam sidang majlis MQA dicurigai dan tidak disenangi beberapa pihak berikutan pertuduhan kes pecah amanah tersebut.Beliau yang enggan dinamakan berkata, MQA sepatutnya lebih teliti dalam membuat pelantikan ahli majlis yang berfungsi untuk melulus rancangan dan dasar agensi itu.“Pelantikan individu yang mempunyai masalah integriti akan menjejaskan keyakinan awam terhadap jaminan kualiti MQA dan mutu pendidikan tinggi Malaysia,” katanya.Mengulas lanjut, Hussaini berkata Menteri Pengajian Tinggi Noraini Ahmad sudah dimaklumkan mengenai pertuduhan yang dikenakan terhadap Zaini dengan beberapa siasatan dijalankan bagi memastikan keputusan yang dibuat adalah adil dan tidak mempunyai unsur prejudis.Atas sebab itu, katanya, selepas siasatan dibuat, menteri dan MQA memutuskan untuk menarik balik lantikan tersebut dan tidak menghebahkannya kepada media dan orang awam bagi menjaga nama baik banyak pihak.“Zaini pun sudah maklum akan penarikan semula lantikan beliau. Dia pun memang terima (keputusan tersebut).“Dan beliau juga maklum bahawa MQA adalah satu badan kualiti yang terunggul dalam negara dan yang mementingkan integriti” katanya.


Kes harian lepasi 4,000 sekali lagi

Malaysia merekodkan kes baru sebanyak 4,097 menjadikan kes keseluruhan Covid-19 meningkat sebanyak 2,699,240 kes.4,301 pesakit juga direkodkan sembuh, menjadikan jumlah keseluruhan pesakit sembuh sebanyak 2,610,610.Dalam pada itu, kes yang memerlukan rawatan di unit rawatan rapi (ICU) adalah sebanyak 382 kes di mana 330 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 201 kes di mana 144 adalah kes Covid-19.Dari 4,709 kes harian yang dilaporkan pada hari ini, 86 kes (2.1%) adalah daripada Kategori Tiga, Empat, dan Lima, dan 4,011 kes (97.9%) lagi adalah terdiri daripada Kategori Satu dan Dua.


Bukan kali pertama Zahid tipu istana, Tun Faisal buat laporan polis

Satu laporan polis dibuat susulan kandungan surat yang tular menyaksikan Pengerusi Barisan Nasional (BN) Ahmad Zahid Hamidi mewakili 30 ahli Parlimen, mengatakan kesemua mereka menyokong pengerusi Pakatan Harapan (PH) Anwar Ibrahim sebagai perdana menteri Malaysia ke-10.
Laporan polis itu dibuat oleh bekas timbalan ketua Umno Bahagian Putrajaya Tun Faisal Ismail di Ibu Pejabat Polis Daerah Putrajaya, petang tadi.
Katanya, ini bukan kali pertama Zahid cuba menipu dan memperdaya Yang di-Pertuan Agong Sultan Abdullah Sultan Ahmad Shah mengenai keputusan yang dibuat oleh Majlis Kerja Tertinggi (MKT) Umno.
Katanya, ia pernah dilakukan selepas mesyuarat MKT Umno di Janda Baik, Pahang berkaitan penarikan balik sokongan terhadap perdana menteri ketika itu Muhyiddin Yassin.
Pada Oktober 2020, Zahid dan bekas perdana menteri Najib Razak yang kini menjalani hukuman penjara menulis surat secara bersama kepada Agong bagi menyatakan sokongan terhadap Anwar.
Atas sebab itu, kata Faisal, pemimpin tersebut tidak boleh terlepas dan dibiarkan mengulangi kesalahannya.
"Mungkin dulu dia terlepas. Sekarang kita buat laporan polis supaya ada siasatan.
"Kita harap daripada laporan ini, pihak berkuasa boleh ambil tindakan (ke atas Zahid)," katanya kepada petugas media selepas selesai membuat laporan kira-kira dua jam berada di dalam balai polis berkenaan.
Sebelum ini, kandungan surat itu tular di media sosial yang kemudiannya diakui sendiri oleh Zahid bahawa beliau menghantar surat mendakwa kesemua ahli Parlimen BN menyokong Anwar sebagai perdana menteri.
Awal hari ini, Sultan Abdullah seharusnya bertemu dengan 30 ahli Parlimen BN secara individu selepas memberi isyarat wujud percanggahan mengenai siapakah yang mereka sokong sebagai perdana menteri.
Bagaimanapun, hanya Zahid, Mohamad Hasan dan Zambry Abdul Kadir yang hadir mewakili gabungan itu.
Selain itu, wakil Gabungan Parti Sarawak (GPS) turut mengadap Yang di-Pertuan Agong.
Menjelang petang, tumpuan mula beralih kepada hotel ternama di Kuala Lumpur yang dipercayai menjadi lokasi perbicangan rasmi kali pertama antara pemimpin Perikatan Nasional (PN) dan BN.
Antara pemimpin Umno yang dikatakan hadir termasuk perdana menteri sementara Ismail Sabri Yaakob dan Mohamad.
Manakala Zahid dilaporkan tidak berada dalam pertemuan tersebut.


Kebimbangan ekonomi meleset meningkat, harga minyak jatuh lebih 4%

Harga minyak merosot mendadak pada Selasa di tengah-tengah kebimbangan yang semakin meningkat terhadap prospek ekonomi global, lapor Xinhua.
West Texas Intermediate untuk penghantaran Februari susut AS$3.33 atau 4.15% untuk ditutup pada AS$76.93 setong di New York Mercantile Exchange.
Minyak mentah Brent untuk penghantaran Mac turun AS$3.81 atau 4.43%, untuk ditutup pada AS$82.1 setong di Bursa Hadapan ICE London.
Penurunan berlaku ekoran peniaga bimbang terhadap prospek permintaan yang suram ekoran kedudukan ekonomi global yang  semakin perlahan.
Kristalina Georgieva, pengarah urusan Tabung Kewangan Antarabangsa pada Ahad memberi amaran bahawa 2023 akan menjadi "lebih sukar" berbanding tahun lepas dan berkata satu pertiga daripada ekonomi dunia mungkin mengalami kemelesetan.
Harga minyak juga terjejas ekoran lonjakan nilai dolar AS. Indeks dolar yang mengukur dolar AS berbanding enam mata wang utama, melonjak 0.95% kepada 104.5070 dalam dagangan lewat Selasa. Dari segi sejarah, harga minyak menyongsang dengan harga mata wang AS.


Monopoli punca ketidakcekapan RFID?

Muhammad Akmal Aminudin Baki dalam perjalanan pulang ke rumahnya di Bangi, Selangor setelah berurusan di Taman Melawati, Kuala Lumpur kira-kira pukul 6.00 petang pada Isnin apabila dia menyedari sesuatu yang luar biasa berlaku.Ribuan kenderaan di lebuh raya lingkaran tengah 2 (MRR2) seakan-akan tidak bergerak langsung. “Saya memang kerap berulang-alik dari Bangi ke Kuala Lumpur. Kebiasaannya, dari Melawati ke tol Sungai Besi hanya setengah jam, namun pada hari itu saya terperangkap hampir dua jam,” katanya kepada MalaysiaNow. Seperti beribu pengguna jalan raya lain, Akmal antara “mangsa” ketidakcekapan pelaksanaan RFID di tol PLUS yang mengakibatkan kesesakan lalu lintas di beberapa kawasan. Dia yang keluar dari Melawati pukul 6.15 petang itu hanya tiba di plaza tol Sungai Besi hampir pukul 8.00 malam.“Jika kita tiada apa-apa urusan penting, mungkin masalah tidak besar. “Tetapi bagi mereka yang ada kecemasan, tak boleh buat apa-apa melainkan tunggu dalam kesesakan,” katanya. Dia yang berniaga sendiri itu bercadang ingin mendapatkan pelekat RFID untuk kenderaannya, namun mahukan perkhidmatan yang lebih baik daripada pengendali sistem itu setelah mempunyai pengalaman terperangkap dalam kesesakan lalu lintas. Terdahulu, Lebuhraya Utara-Selatan (PLUS) mengumumkan transaksi tol menggunakan RFID dilaksanakan di semua tol plazanya bermula 15 Januari lepas. Bagaimanapun, implementasi itu hanyalah indah khabar dari rupa apabila lebuh raya mengalami kesesakan akibat kegagalan membaca pelekat RFID. Pengendali lebuh raya itu pula mengakui kelemahan dalam mengimplementasi RFID di beberapa plaza tol PLUS baru-baru ini. Aduan turut dibuat mengenai kualiti pelekat RFID yang didakwa mudah rosak selain harganya yang tidak masuk akal pada RM35. Rata-rata pengguna juga tidak berpuas hati dengan pelaksanaan teknologi itu yang dikatakan tidak sehebat negara luar. Pakar ekonomi Putra Business School, Ahmed Razman Abdul Latiff berkata, kerajaan wajar membenarkan pengendali e-dompet lain untuk turut menyediakan perkhidmatan tambah nilai dan pembelian RFID.“Saya fikir PLUS hendak benarkan pengendali e-dompet lain tapi mungkin ada isu dari segi kontrak atau perundangan. Isu besarnya ialah perkhidmatan ini membabitkan monopoli Touch N Go,” katanya kepada MalaysiaNow.“PLUS, dan CIMB selaku pemilik Touch N Go perlu bekerjasama untuk pastikan pelanggan mempunyai pilihan.”Razman berkata, harga pelekat RFID juga boleh turun dengan mendadak sekiranya ada persaingan dalam kalangan pengendali berbeza. Ini bukan kali pertama negara menyaksikan masalah sistem pembayaran di lebuh raya. Sebelum 2003, lapan daripada 15 operator tol di negara tidak menggunakan Touch N Go sebagai sistem pembayaran. Lebuh raya Kesas, LDP and Sprint contohnya, menggunakan sistem yang dikenali sebagai Fastrak. Menteri kerja raya pada ketika itu, Samy Vellu kemudian mengumumkan penggunaan satu sistem untuk semua lebuh raya. Beberapa tahun lepas, syarikat Touch N Go dikritik kerana tidak menyediakan kemudahan yang secukupnya untuk pengguna PLUS menambah nilai kad.Ini mengakibatkan beberapa pengguna malang terpaksa menukar laluan, atau memberhentikan kenderaan di plaza tol untuk menambah nilai di kiosk Touch N Go, atau stesen-stesen minyak.Seorang pakar keselamatan jalan raya pula mencadangkan agar pengimbas kad Touch & Go turut disediakan di laluan Identifikasi Frekuensi Radio (RFID) sebagai sokongan bagi mengelakkan kesesakan.Pengarah Pusat Penyelidikan Keselamatan Jalan Raya di Universiti Putra Malaysia, Law Teik Hua berkata, langkah itu boleh diambil sementara menunggu pelaksanaan sistem RFID stabil. “Kes kegagalan kenderaan yang mempunyai pelekat RFID untuk melepasi tol mesti direkodkan dan disiasat,” katanya kepada MalaysiaNow. Cadangan itu senada dengan kenyataan Perdana Menteri Ismail Sabri Yaakob yang mahu pengguna jalan raya diberi pilihan selain RFID. Teknologi RFID, menurut Law, sememangnya jauh lebih maju daripada pancaran infrared yang digunakan dalam Smart Tag. Antara kelebihannya ialah ia boleh digunakan tanpa peranti dan bateri.“RFID diimplementasi di Malaysia pada 2017. Transisi dan penambahbaikan sistem tol perlu dijalankan secara berperingkat untuk meningkatkan kelancaran aliran trafik. Ini sebabnya tunai tidak lagi diterima di plaza tol.“Bagaimanapun, tiada kajian dilaksanakan untuk menyiasat masalah teknikal yang timbul dengan pelaksanaan sistem RFID di plaza tol, terutamanya penggunaan pelekat RFID dan pengimbas sistem,” tambahnya.


Apa usaha kerajaan bawa pulang Jho Low, soal Gobind

Kerajaan Perikatan Nasional (PN) perlu menjelaskan apakah tindakan yang diambil untuk memastikan ahli perniagaan dalam buruan, Low Taek Jho atau Jho Low dibawa pulang ke Malaysia, soal bekas menteri penerangan.Gobind Singh Deo (DAP- Puchong) turut mempertikaikan jaminan Ketua Polis Negara (KPN) Hamid Bador sebelum ini untuk membawa balik Jho Low ke Malaysia.“Saya mahu tahu apa tindakan diambil oleh kerajaan untuk pastikan boleh kembalikan Jho Low ke Malaysia. Kenapa tak dengar perkara itu?” soalnya ketika perbahasan Belanjawan 2021 di Dewan Rakyat hari ini.Gobind turut meminta penjelasan bagaimana usaha kerajaan untuk mengambil tindakan terhadap Jho Low sekiranya ada.“Ini penting kerana harta dilesapkan beliau dalam skandal ini (1MDB). Usaha kerajaan pastikan wang dilesapkan dari negara kita khusus wang 1MDB dikembalikan pada negara kita,” katanya.Gobind turut memetik laporan rakaman ahli perniagaan itu dengan pegawai kerajaan bawah pentadbiran Pakatan Harapan (PH) disiarkan dalam sebuah dokumentari Al Jazeera.Dalam klip yang mengandungi 2 siri siasatan khas bertajuk “Jho Low: Hunt For A Fugitive”, merayu untuk membuat perjanjian kesnya dengan kerajaan Malaysia seperti dilakukannya dengan pihak berkuasa Amerika Syarikat berhubung dakwaan berkait 1MDB.


Tembakan peluru berpandu Korea Utara terbang rentasi sempadan Korea Selatan

Korea Utara melancarkan sekurang-kurangnya tiga peluru berpandu balistik (SRBM) jarak dekat ke Laut Timur pada Rabu, dengan salah satu daripadanya terbang merentasi sempadan maritim dengan Korea Selatan, buat pertama kali sejak berakhirnya Perang Korea 1950-53, menurut tentera Korea Selatan.
Ketua Turus Bersama (JCS) berkata peluru berpandu yang ditembak dari tapak di dalam atau sekitar bandar pantai timur utara Wonsan dikesan sekitar 8:51 pagi, lapor agensi berita Yonhap.
Provokasi terbaru Korea Utara itu dibuat sebagai bantahan terhadap latihan udara berskala besar lima hari yang diadakan bersama oleh Korea Selatan dan Amerika Syarikat bermula Isnin.
Salah satu daripada tiga SRBM itu jatuh ke laut lepas 26km ke selatan Garisan Had Utara (NLL), iaitu 57 km ke timur bandar Sokcho yang terletak di tenggara dan 167km barat laut Pulau Ulleung berhampiran Dokdo. Ia menuju ke arah pulau itu sebelum jatuh ke perairan antarabangsa, menyebabkan pihak berkuasa tempatan mengeluarkan amaran serangan udara.
Korea Utara juga menembak pelbagai jenis peluru berpandu lain ke arah barat dan timur, kata JCS.
"Tentera kami tidak boleh bertolak ansur dengan tindakan provokasi Korea Utara dan akan bertindak balas dengan tegas dengan kerjasama erat AS," katanya dalam satu kenyataan.
Ia mengkritik tindakan Korea Utara yang melancarkan peluru berpandu balistik berhampiran perairan wilayah Selatan dan menyifatkannya sebagai tindakan "tidak boleh diterima".
Tindakan itu dibuat ketika Seoul dan Washington mengadakan latihan Vigilant Storm yang melibatkan lebih 240 pesawat, termasuk pesawat jet stealth canggih, merentasi ruang udara di semenanjung itu untuk meningkatkan pencegahan terhadap ancaman Korea Utara.
USS Key West, kapal selam berkuasa nuklear AS, juga tiba di Korea Selatan pada Isnin untuk "lawatan berjadual" sebagai sebahagian daripada penempatannya ke rantau Indo-Pasifik.
Korea Utara telah lama mengecam latihan ketenteraan bersama antara Seoul dan Washington yang disifatkan sebagai latihan pencerobohan. Pihak sekutu menekankan bahawa latihan itu bersifat mempertahankan diri (defensive).
Awal hari ini Pak Jong-chon, setiausaha Jawatankuasa Pusat Parti Pekerja yang memerintah Korea Utara, memberi amaran bahawa Korea Selatan dan AS akan menerima balasan yang "mengerikan" jika mereka memutuskan untuk menyerang Korea Utara.
Kementerian Luar Korea Utara juga mengancam AS pada Selasa untuk melaksanakan "langkah susulan yang lebih kuat" jika ia meneruskan provokasi ketenteraan "tanpa henti dan melulu".


18 ibu hamil meninggal dunia akibat Covid-19 di Johor

Sebanyak 18 kes kematian akibat Covid-19 membabitkan ibu hamil dilaporkan di Johor sehingga semalam, demikian Persidangan Dewan Undangan Negeri (DUN) Johor diberitahu hari ini.Memandang serius perkara itu, Exco Kesihatan R Vidyananthan berkata pihaknya meningkatkan pemantauan berterusan terhadap ibu hamil termasuk menggalakkan mereka mendapatkan vaksinasi.“Berdasarkan data Jabatan Kesihatan Negeri Johor (JKNJ), jumlah ibu hamil di Johor yang menerima satu dos suntikan vaksin adalah seramai 30,000 orang, manakala seramai 9,177 lagi sudah lengkap dua dos,” katanya ketika sesi penggulungan pada Persidangan DUN Johor ke-14 hari ini.


Vaksin Covid-19 jalan terbaik rancak ekonomi

Ketersediaan vaksin Covid-19 dalam negara disifatkan sebagai jalan terbaik dalam usaha merancakkan kembali pertumbuhan ekonomi.Felow Akademi Sains Malaysia Madeline Berma berkata dengan adanya vaksin itu juga memberi petanda bahawa kerajaan tidak perlu lagi melaksanakan Perintah Kawalan pergerakan (PKP), termasuk kemungkinan membuka sepenuhnya sektor ekonomi.“Ketika kerajaan melaksanakan PKP sebelum ini, kita lihat pada ketika itu ekonomi menguncup lebih 17 peratus, ekonomi domestik dan external kita terjejas kerana pada ketika itu tiadanya vaksin…apa dilaksanakan ketika itu hanyalah dengan mengamalkan penjarakan fizikal, hentikan segala bentuk ekonomi, pergerakan dan sebagainya.“Tetapi dengan adanya vaksin pada hari ini kalau dari segi ekonomi makanya, kita tidak perlu lagi lockdown (sekatan pergerakan) dan tiada alasan lagi untuk kerajaan melaksanakannya,” katanya.Madeline berkata demikian ketika menjadi tetamu program Ruang Bicara terbitan Bernama TV bertajuk “Setahun Malaysia Prihatin (Ekonomi, Politik dan Perundangan)” di Kuala Lumpur, malam tadi.Beliau berkata meskipun negara mempunyai vaksin, apa yang penting adalah rakyat harus kekal mengamalkan prosedur operasi standard (SOP) dan menjaga diri bagi membantu mengekang penularan jangkitan Covid-19 secara optimum.Sementara itu, mengenai keprihatinan kerajaan sepanjang setahun mentadbir negara, Penganalisis Politik dan Perundangan Abdul Halim Sidek berkata langkah yang dilaksanakan kerajaan selama ini membuktikan keprihatinan kerajaan terhadap kesengsaraan rakyat khususnya ketika negara dilanda pandemik Covid-19.“Sebenarnya pada saya secara peribadi, tidak boleh untuk bandingkan kerajaan sekarang dengan kerajaan sebelum ini kerana dalam sejarah Malaysia, ini kali pertama sebuah kerajaan dibina pada masa sama mendapat cabaran paling hebat dengan isu Covid-19 sekali gus perlu urus tadbir negara dengan baik, kebajikan rakyat, ekonomi dan sebagainya.“Ini perlukan fokus amat hebat dan perlukan bantuan dan sokongan semua pihak tidak kira pembangkang atau kerajaan, jabatan kerajaan atau swasta…kerajaan ini memang digelar kerajaan prihatin kerana banyak program dan agenda dilaksanakan kerajaan untuk rakyat,” katanya.Malaysia menerima kumpulan pertama bekalan vaksin Covid-19 jenis Pfizer-BioNTech melibatkan 312,390 dos pada Ahad (21 Februari) lepas.


Teliti semula syarat tetapkan pemaju perumahan sedia rumah mampu milik, kata PM

Perdana Menteri Anwar Ibrahim meminta Kementerian Pembangunan Kerajaan Tempatan (KPKT) meneliti semula syarat yang menetapkan pemaju perumahan untuk menyediakan kediaman mampu milik dalam setiap projek mega yang dibangunkan.
Anwar yang juga menteri kewangan berkata langkah itu perlu memandangkan syarat yang ditetapkan iaitu membina sekurang-kurangnya 30% rumah mampu milik dalam setiap projek perumahan tidak mengikut jadual dan skala yang ditetapkan.
“Ini memang dasar sedia ada, tetapi ia tidak menepati dari segi kelajuan dan skala yang ditetapkan.
“Sebab itu saya minta Menteri Pembangunan Kerajaan Tempatan Nga Kor Ming untuk melihat semula dan mengenakan syarat baharu,” katanya kepada pemberita selepas menghadiri Majlis Penyerahan Kunci Perumahan Penjawat Awam Malaysia Madani Dalur, di Putrajaya hari ini.
Anwar berkata setiap pemaju perumahan perlu mematuhi syarat tersebut bagi memastikan setiap projek perumahan mega turut menyediakan rumah mampu milik agar golongan berpendapatan sederhana mampu memiliki kediamananwar sendiri.
Kerajaan telah mewajibkan pemaju perumahan swasta untuk membina sekurang-kurangnya 30% rumah mampu milik dalam projek perumahan mega sejak 1981.
Anwar berkata pembinaan rumah mampu milik amat bermakna kepada golongan berpendapatan sederhana kerana isu pemilikan rumah merupakan masalah yang menekan golongan itu.
Menurutnya, kira-kira 200,000 unit rumah berharga RM300,000 dan ke bawah diperlukan bagi memenuhi permintaan perumahan penjawat awam di seluruh negara.
Dalam perkembangan lain, Anwar berkata kejatuhan mata wang ringgit ketika ini bukan disebabkan Malaysia tidak mempunyai “Menteri Kewangan sepenuh masa”.
“Suruh orang yang cadang itu baca laporan ekonomi dan kewangan bukannya laporan PAS,” katanya mengulas kenyataan Penolong Setiausaha Agung PAS Pusat Mohd Syahir Che Sulaiman yang mendakwa bahawa kejatuhan ringgit disebabkan Malaysia tidak memiliki Menteri Kewangan sepenuh masa.
Semalam, Menteri Ekonomi Rafizi Ramli berkata penyusutan nilai ringgit sejak Februari 2023 adalah rentetan daripada pelbagai krisis yang berlaku di Amerika Syarikat (AS) dan keadaan itu berada di luar kawalan kerajaan.
Sejak awal 2023, menurut Rafizi AS menghadapi beberapa isu antaranya keruntuhan Silicon Valley Bank (SVB) dan kini persetujuan yang belum dicapai berhubung had paras hutang negara.


Peraturan Parlimen halang sesi PSC didedah kepada umum

Butiran dan bukti yang diambil dalam mana-mana prosiding dijalankan Jawatankuasa Pilihan Khas Parlimen (PSC) tidak boleh didedahkan kepada umum kerana ia melanggar Peraturan Mesyuarat Parlimen berhubung pengendalian jawatankuasa dwi-partisan itu.Perkara tersebut timbul ekoran gesaan seorang aktivis NGO yang baru-baru ini mengulangi dakwaan terhadap Azam Baki supaya prosiding terbuka dijalankan melibatkan ketua pesuruhjaya Suruhanjaya Pencegahan Rasuah Malaysia (SPRM) itu.Pengarah NGO C4 Center Edmund Terence Gomez yang juga bekas penasihat SPRM menulis beberapa artikel mengandungi dakwaan terhadap Azam selain turut menggesa PSC menjalankan sesi prosidingnya secara terbuka dengan jemputan liputan media.Gomez berkata beliau tidak yakin ahli-ahli Parlimen dalam jawatankuasa tersebut akan bertanyakan “soalan yang betul” kepada Azam.“Adakah akan ada percubaan untuk menghalang soalan tertentu daripada ditanya? Adakah terdapat cubaan oleh ahli politik tertentu menyembunyikan hal sebenar?” katanya kepada Malaysiakini.Namun, semakan terhadap Peraturan Mesyuarat menunjukkan bahawa ahli Parlimen dilarang daripada mendedahkan butiran siasatan PSC sehingga laporannya dibentangkan di Dewan Rakyat.Menurut peruntukan yang ada dalam Peraturan Mesyuarat Parlimen: “Keterangan yang diambil di hadapan sesebuah Jawatankuasa Pilihan dan apa-apa surat yang dikeluarkan kepadanya tidak boleh disiarkan oleh siapa-siapa ahli Jawatankuasa itu, atau oleh siapa-siapa jua, sebelum Jawatankuasa itu membawa penyata itu kepada Majlis.”PSC ialah kumpulan sub-legislatif yang terdiri daripada ahli Parlimen yang terpilih daripada blok kerajaan dan pembangkang bagi menangani bidang kepentingan tertentu yang ditugaskan Dewan Rakyat.Pada 19 Januari depan, Azam dijangka akan disoal siasat oleh PSC mengenai beberapa agensi di bawah Jabatan Perdana Menteri, sebuah jawatankuasa terdiri daripada Ahli Parlimen Pakatan Harapan (PH), Perikatan Nasional (PN), Barisan Nasional (BN), GPS dan Warisan.Prosiding tersebut merupakan kali kedua seorang ketua SPRM dipanggil ke Parlimen bagi menjawab soalan yang dibangkitkan ahli politik.Pada 2019, bekas ketua pesuruhjaya SPRM Latheefa Koya turut pernah dipanggil PSC, sebulan selepas pelantikannya mendapat reaksi dan kritikan daripada beberapa pemimpin PKR, yang membangkitkan isu bahawa pelantikannya perlu dilaksanakan melalui Parlimen.Bagaimanapun, pengerusi PSC ketika itu, Ahli Parlimen PKR William Leong enggan mendedahkan butiran sesi prosiding tersebut.“Kami tidak boleh mendedahkan apakah soalan dan jawapan yang dibincangkan dalam mesyuarat itu. Anda perlu menunggu sehingga laporan itu dibentangkan di Dewan Rakyat,” katanya.Speaker beri amaran tentang kerahsiaanAzam diserang ahli politik PH sejak Gomez meletak jawatan dari Panel Perundingan dan Pencegahan Rasuah (PPPR) SPRM dengan memetik dakwaan oleh Lalitha Kunaratnam, seorang aktivis yang sebelum ini bekerja dengan C4 Center.Lalitha mendakwa wujud konflik kepentingan berhubung pemilikan saham syarikat oleh ketua SPRM itu, namun ia dinafikan oleh Azam.Minggu lalu, Azam turut memfailkan saman fitnah bernilai RM10 juta terhadap Lalitha, beliau turut menuntut permohonan maaf secara terbuka daripadanya.Speaker Dewan Rakyat Azhar Azizan Harun ketika dihubungi mengesahkan bahawa anggota PSC dilarang mendedahkan sebarang butiran prosiding siasatan tersebut.Azhar juga turut berkata sebarang pelanggaran Peraturan Mesyuarat boleh menyebabkan anggota PSC dikenakan tindakan.“(Jika didedahkan) mereka dianggap melanggar Peraturan Mesyuarat, dan mungkin tertakluk kepada usul untuk merujuk mereka kepada jawatankuasa hak dan keistimewaan,” katanya.Azhar berkata walaupun laporan PSC boleh diterbitkan, ia hanya boleh dilakukan selepas hasil prosiding dibentangkan di Dewan Rakyat.“Semua jawatankuasa, sama ada jawatankuasa tetap atau PSC mesti mengikut Peraturan Mesyuarat. Pada masa ini Peraturan Mesyuarat tidak memperuntukkan pendengaran awam atau membuat prosiding secara terbuka,” tambahnya.


Lebih 20,000 anggota polis digerakkan untuk hadapi banjir

Polis bersedia mengatur gerak seramai 21,018 pegawai dan anggotanya bagi menghadapi bencana banjir di seluruh negara pada bila-bila masa, kata Menteri Dalam Negeri Hamzah Zainudin.
Beliau berkata sebanyak 1,681 aset polis termasuk 367 bot, 845 kereta pacuan empat roda, 454 lori dan 11 aset udara juga sedia untuk dikerah mengikut keperluan serta perkembangan semasa.
"Selain itu, saya meminta semua ketua polis negeri dan daerah untuk melakukan persediaan awal bagi mengetuai pusat operasi pengurusan banjir di peringkat daerah masing-masing selaras dengan arahan Majlis Keselamatan Negara, Dasar Pengurusan Bencana Negara.
“Selain itu, seramai 4,367 pegawai dan anggota Jabatan Sukarelawan (Rela) bersama aset mereka iaitu 41 lori tiga tan dan 36 kenderaan pacuan empat roda juga dalam keadaan siap sedia untuk diatur gerak ke lokasi yang berpotensi dan dijangka berdepan banjir,” katanya dalam sidang media khas operasi banjir di Bukit Aman hari ini.
Hamzah berkata Agensi Penguatkuasaan Maritim Malaysia pula ditugaskan memberi bantuan ke pulau-pulau khususnya penghantaran bekalan makanan dan keperluan asas selain pemindahan mangsa banjir menggunakan pesawat udara.
“Laporan daripada PDRM mengenai beberapa kawasan seperti Tanjung Karang di Selangor, Baling di Kedah, Kuala Pilah di Negeri Sembilan serta beberapa kawasan di Sabah dan Sarawak juga telah dinaiki air.
“Oleh yang demikian, Pusat Pemindahan Sementara telah diaktifkan di kawasan terbabit dan misi bantuan juga telah diaturgerakkan kepada mangsa-mangsa yang terlibat,” katanya.
Hamzah juga berkata berdasarkan penjelasan Ketua Polis Negara Acryl Sani Abdullah Sani, PDRM akan berdepan kekangan dalam menggerakkan operasi pengurusan banjir jika bencana itu berlaku serentak dengan Pilihan Raya Umum Ke-15 (PRU15).
Beliau berkata pada PRU15, PDRM akan menugaskan lebih 94,000 daripada 120,000 anggotanya berbanding hampir 75,000 pada PRU14 berikutan pertambahan jumlah pengundi susulan pendaftaran secara automatik rakyat Malaysia yang berumur 18 tahun ke atas sebagai pengundi.
“Berdasarkan simulasi penugasan banjir, anggota Rela akan bertugas di luar kawasan mengundi manakala polis  di dalam saluran mengundi.
"Orang ramai yang ingin mendapatkan maklumat berhubung situasi banjir boleh menghubungi Pusat Kawalan Malaysia PDRM di talian 03-2266 3333/ 03-2266 3444/ 03-2266 3451 atau talian MERS 999,” katanya.


Peningkatan besar FDI separuh pertama 2021 dengan rekod RM107.5 bilion pelaburan keseluruhan

Pelaburan langsung asing (FDI) meningkat lebih 220% pada separuh pertama tahun ini, berbanding tempoh sama tahun lalu, hasil dorongan strategi Putrajaya bagi menarik projek bermodal tinggi bagi membantu pemulihan ekonomi negara.“Malaysia terus menarik pelaburan bernilai tinggi dan berteknologi tinggi, disokong kapasiti dan kemampuan kita dalam menyediakan pekerja berkemahiran tinggi dan kesediaan syarikat dalam mengadaptasi teknologi canggih bagi tambah nilai industri,” kata Menteri Kanan Mohamed Azmin Ali dalam satu kenyataan hari ini.Beliau berkata Malaysia merekodkan RM107.5 bilion dalam pelaburan langsung asing dan domestik di separuh pertama 2021, dengan kenaikan sebanyak 69.8% berbanding tempoh sama tahun lalu.Pelaburan melibatkan lebih dari 2,000 projek itu dijangka akan menyediakan 45,000 peluang kerja dalam negara.Kedah, Selangor, Kuala Lumpur, Sarawak dan Johor menyumbang RM85 billion atau 79% bagi keseluruhan pelauran yang diluluskan dengan potensi 31,395 peluang kerja.FDI yang terdiri dari lebih 58.1% pelaburan diluluskan itu diwakili sumber utama dari Singapura, Korea Selatan dan Belanda bagi 90% daripada jumlah keseluruhan FDI atau RM54.9 bilion daripada keseluruhan FDI yang diluluskan.Sementara itu, pelaburan domestik mencatat RM45 bilion secara keseluruhan terutama dalam sektor perkhidmatan dan utama.Sektor pembuatan pula mewakili bahagian terbesar keseluruhan pelaburan sepanjang separuh pertama 2021 bernilai RM66.9 bilion (62.2%), disusuli sektor perkhidmatan (RM34.1 billion, 31.7%) dan sektor utama (RM6.5 billion, 6.1%).Sebanyak 367 projek pembuatan bernilai RM66.9 billion diluluskan pada enam bulan pertama 2021 berbanding RM36.4 bilion bagi tempoh sama tahun lalu.Azmin berkata peningkatan besar pelaburan itu direkodkan ketika negara masih “berdepan landskap ekonomi global yang mencabar” ketika ini.Pada April, Kabinet meluluskan Aspirasi Pelaburan Nasional (NIA), sebuah rangka kerja bagi tujuan meningkatkan dan menarik pelaburan berkualiti tinggi dan mencipta peluang pekerjaan berpendapatan tinggi.NIA terdiri dari lima parameter sebagai asas bagi mempertingkat daya saing dan memastikan Malaysia terus kekal sebagai destinasi pelaburan pilihan.Ia termasuk meningkatkan kompleksiti ekonomi, mencipta peluang pekerjaan bernilai tinggi, memperluas hubungan domestik, mengembangkan kluster-kluster ekonomi baru dan sedia ada serta menambah baik keterangkuman ekonomi.“Menuju ke depan, dari sudut pandang strategik NIA, kami akan terus usahakan untuk menarik pelaburan berkualiti tinggi untuk membawa nilai kepada negara dan rakyat, bukan hanya dengan mengekalkan pekerjaan bahkan mewujudkan pekerjaan bernilai tambah baru” kata Azmin.


Dijangkiti Covid-19 atau tidak, setiap ahli Parlimen akan dapat mengundi, kata speaker

Speaker Dewan Rakyat Azhar Azizan Harun memberi jaminan mana-mana ahli Parlimen yang harus menjalani kuarantin atau diuji positif Covid-19 tetap akan dibenarkan mengambil bahagian dalam usul undi percaya bulan depan.“Parlimen akan buat yang terbaik untuk permudahkan setiap ahli Parlimen mengundi sama seperti ketika sesi sidang belanjawan dulu,” kata Azhar kepada MalaysiaNow, meredakan kebimbangan kemungkinan ahli Parlimen tidak dapat mengundi dalam usul yang penting ini sekiranya mereka diuji positif Covid-19.Kerajaan menetapkan 7 September sebagai tarikh pembentangan usul undi percaya terhadap Perdana Menteri Muhyiddin Yassin susulan pengumuman Presiden Umno bahawa 14 ahli Parlimen Umno menarik sokongan mereka terhadapnya.Disember lalu, ahli Parlimen pembangkang tidak bersetuju ketika Azhar mengizinkan tiga ahli Parlimen termasuk seorang daripada pembangkang untuk hadir di Dewan Rakyat di bawah prosedur operasi standard (SOP) ketat yang diluluskan oleh ketua pengarah kesihatan.Beberapa menteri termasuk Adham Baba dan M. Saravanan, dan P Prabakaran dari PKR yang wajib menjalani kuarantin kerana menjadi kontak rapat bagaimanapun muncul di Parlimen dengan memakai pakaian lengkap pelindung diri (PPE) bagi mengundi salah satu rang belanjawan kementerian.Ketika ditanya bagaimana ahli Parlimen boleh hadir sekiranya mereka dikategorikan sebagai pesakit Covid-19 yang kritikal dan memerlukan rawatan di hospital, Azhar memetik keputusan Mahkamah Persekutuan pada 2010 melibatkan menteri besar Perak ketika itu, Nizar Jamaluddin sebagai duluan yang boleh diikuti.“Keputusan dari Dewan Rakyat akan menunjukkan bilangan sama ada lebih banyak sokong atau kurang sokongan.“Sekiranya, harapnya jangan terjadi, seorang ahli Parlimen berada dalam keadaan kritikal atau tidak diizinkan hadir ke Dewan untuk mengundi, dia boleh tunjukkan sokongan dengan ‘cara lain’ seperti yang diputuskan oleh Mahkamah Persekutuan dalam kes Nizar dan penunjukan sokongan atau tidak sokong itu akan dipertimbangkan semua pihak-pihak yang berkaitan,” katanya.Azhar merujuk keputusan Mahkamah Persekutuan yang menolak saman Nizar setelah beliau digulingkan sebagai menteri besar apabila beberapa orang ahli Dewan Undangan Negeri (Adun) melompat parti 11 bulan selepas gabungan Pakatan Rakyat memerintah negeri berikutan kemenangan dalam Pilihan Raya Umum 2008.Nizar bagaimanapun kalah dalam samannya terhadap Zambry Abdul Kadir yang dilantik sebagai menteri besar Perak berdasarkan akuan bersumpah (SD) yang diserahkan kepada istana menunjukkan Zambry mendapat sokongan majoriti Adun.Sementara itu, difahamkan cadangan untuk mengadakan sidang Parlimen baik secara fizikal dan maya tidak dapat diikuti walaupun semua sistem dibuat bagi sidang Parlimen hibrid.Pada bulan Jun, Azhar memberitahu MalaysiaNow pelaksanaan prosiding hibrid akan dilakukan di peringkat Jawatankuasa Dewan dan Jawatankuasa Peraturan yang terdiri daripada ahli-ahli Parlimen daripada kerajaan dan pembangkang.“Ini bukan keputusan saya, saya tidak boleh petik jari dan terus jadi. Saya hanya boleh bawa kepada jawatankuasa tetapi anggotanya iaitu ahli Parlimen harus berbincang,” katanya dan menambah sebarang cadangan seperti mengadakan sidang Parlimen hibrid mesti dibawa kepada dua jawatankuasa tersebut bagi mendapatkan persetujuan untuk dilaksanakan.


Pengawal selia AS saman pengasas kripto atas penipuan, pelanggaran sekuriti

Suruhanjaya Sekuriti dan Bursa (SEC), agensi pengawasan kerajaan Amerika Syarikat (AS) yang bertanggungjawab mengawal selia pasaran sekuriti dan melindungi pelabur, menyaman pengasas dan eksekutif perniagaan rangkaian mata wang kripto kerana penipuan dan pelanggaran undang-undang sekuriti.
SEC pada Rabu mengumumkan pertuduhan terhadap usahawan aset kripto Justin Sun dan tiga syarikat milik penuhnya – Tron Foundation Limited, BitTorrent Foundation Ltd dan Rainberry Inc. yang sebelum ini dikenali sebagai BitTorrent.
Pertuduhan itu termasuk tawaran tidak berdaftar dan penjualan sekuriti aset kripto Tronix (TRX) dan BitTorrent (BTT), lapor Anadolu.
Menurut SEC berkata ia juga mendakwa Sun dan syarikatnya atas beberapa pertuduhan lain termasuk manipulasi pasaran sekunder untuk TRX melalui perdagangan “mencuci wang”
Harga TRX turun lebih 11 peratus pada 5 petang EDT.
SEC dalam satu kenyataan berasingan memaklumkan bahawa pihak pengawal selia itu juga pada masa yang sama mendakwa lapan selebriti kerana menggembar-gemburkan TRX dan BTT secara haram tanpa mendedahkan bahawa mereka diberi pampasan.
Aduan itu mendakwa bahawa Sun dan syarikatnya menawarkan dan menjual TRX dan BTT sebagai pelaburan melalui pelbagai "program hadiah" yang tidak berdaftar.


Guan Eng masuk IJN, bicara kes rasuah tetap diteruskan

Perbicaraan kes Lim Guan Eng yang berdepan empat pertuduhan rasuah membabitkan pembinaan terowong dasar laut dan projek pembinaan jalan utama di Pulau Pinang tetap diteruskan hari ini walaupun tanpa kehadiran bekas ketua menteri Pulau Pinang itu.Peguam Gobind Singh Deo yang mewakili Lim memaklumkan kepada Mahkamah Sesyen bahawa anak guamnya tidak dapat hadir ke mahkamah kerana dimasukkan ke Institut Jantung Negara (IJN) sejak Ahad.“Tertuduh kini berada di IJN kerana membuat satu prosedur perubatan semalam dan beliau telah diberikan sijil cuti sakit bermula Ahad hingga esok, tetapi kami hari ini mempunyai tiga saksi formal, mohon perbicaraan diteruskan tanpa kehadirannya,” katanya.Timbalan Pendakwa Raya Wan Shaharuddin Wan Ladin memohon mahkamah merekodkan kekesalan pihaknya memandangkan tiga saksi formal dari Pulau Pinang telah hadir hari ini.“Apa yang menjadi kekesalan, tertuduh memilih untuk dimasukkan ke IJN pada 12 Disember sedangkan tertuduh mengetahui kesnya berjalan pada 13 Disember.“Saya berharap perkara sebegini tidak berlaku lagi, saya tidak mahu jadikan ia sebagai isu besar dan mohon tertuduh lebih bertanggungjawab,” katanya.Kes itu dijadualkan untuk sambung bicara semalam, tetapi dilapangkan ke hari ini.Hakim Azura Alwi membenarkan prosiding perbicaraan hari ini dan esok diteruskan tanpa kehadiran Lim dengan mengguna pakai Seksyen 264 Kanun Acara Jenayah.Pada prosiding hari ini, tiga saksi pendakwaan dipanggil memberi keterangan iaitu Datuk Ng Wee Kok, M. Maheswari dan S. Vijayalakchimi yang masing-masing merupakan bekas Setiausaha Sulit Kanan Lim serta bekas Setiausaha Majlis Mesyuarat Kerajaan Negeri (MMKN) Pulau Pinang.Saksi pendakwaan ke-17 hinga 19 itu hari ini juga mengesahkan beberapa minit dan butir-butir mesyuarat berkaitan projek pembinaan jalan-jalan utama dan terowong di Pulau Pinang.Selain itu, saksi-saksi itu turut mengesahkan peranan mereka sebagai setiausaha untuk mencatat segala minit mesyuarat yang dibincangkan.Lim berdepan pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta sebagai tindakan membantu syarikat milik Zarul Ahmad mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu sebagai penghargaan mendapatkan projek berhampiran The Garden Hotels, Lingkaran Syed Putra, Mid Valley City, Kuala Lumpur pada Mac 2011.Setiausaha Agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.Perbicaraan di hadapan Hakim Azura bersambung esok.


‘PKP 2’ mungkin bunuh lebih banyak perniagaan

Lonjakan kes Covid-19 di Malaysia kebelakangan ini menimbulkan kegusaran dalam kalangan komuniti perniagaan kemungkinan Perintah Kawalan Pergerakan (PKP) yang menyebabkan syarikat-syarikat ditutup selama tiga bulan bagi mengekang penularan pandemik diperkenalkan semula.PKP kemudiannya dilonggarkan dengan pengenalan Perintah Kawalan Pergerakan Pemulihan pada awal Jun lalu yang membolehkan aktiviti harian orang ramai dilakukan dengan pematuhan prosedur operasi standard (SOP).Ia adalah satu episod yang tidak mungkin mahu dilalui oleh komuniti perniagaan lagi.Pengenalan PKP menyebabkan syarikat-syarikat perniagaan lumpuh sehingga menjejaskan ekonomi.Berpuluh ribu pekerja kehilangan pekerjaan atau terpaksa menerima potongan gaji sepanjang tempoh tersebut.Antara industri yang teruk menerima impaknya ialah sektor perhotelan.Dengan sempadan negara yang masih ditutup sepenuhnya, industri hotel masih melaporkaan pemberhentian pekerja dan terpaksa bergantung sepenuhnya kepada pasaran domestik semata-mata.Seorang eksekutif pengurusan tertinggi sebuah hotel terkemuka di Selangor berkata, masih segar dalam ingatannya apabila kadar tempahan bilik-bilik hotel mula menurun seawal Januari apabila negara mencatatkan kes pertama Covid-19.“Kami menerima 50% tempahan bilik pada awal tahun ini; menjelang Mac kami bernasib baik sekiranya mencapai pada kadar 20%,” katanya kepada MalaysiaNow.Pada suku pertama tahun ini, syarikatnya menutup operasi puluhan hotel di China, pusat pandemik Covid-19 bermula yang sehingga kini sudah meragut lebih daripada 1 juta nyawa seluruh dunia.Di Malaysia, kumpulan hotel itu juga terpaksa menghentikan operasinya di Pulau Pinang dan Melaka, yang kebiasaannya akan dipenuhi pelancong dari Singapura dan beberapa negara lain.Pihak hotel terpaksa melakukan apa sahaja bagi menyelamatkan perniagaan mereka termasuk pemberhentian pekerja secara besar-besaran.Itulah yang berlaku ketika kerajaan meminta bantuan daripada hotel-hotel untuk mengubah bilik-bilik mereka menjadi pusat kuarantin kepada rakyat Malaysia yang pulang daripada luar negara.“Ia membantu kami untuk terus bertahan,” katanya.Fasa pemulihan PKP atau Perintah Kawalan Pergerakan Pemulihan (PKPP) turut menghadapi beberapa masalah.“Sebaik sahaja kami membuka pintu restoran dan tempahan domestik ketika PKPP, pemandangan kakitangan kerajaan dengan PPE di ruang lobi membuatkan para pelanggan tersentak dan terus keluar.”‘Pembeli balas dendam’Syarikat Angie Choong adalah antara perniagaan runcit yang tidak disenaraikan sebagai “perkhidmatan penting”, yang bermaksud ia tidak boleh beroperasi sepanjang PKP.“Tidak banyak yang kami dapat lakukan kecuali mendapatkan inventori dan menjaga kedai,” kata Choong, seorang pengurus kanan peruncitan yang bekerja dengan jenama fesyen terkenal kepada MalaysiaNow.“Kami masih perlu membayar gaji pekerja dan program subsidi gaji kerajaan sedikit sebanyak membantu,” katanya merujuk kepada pakej diumumkan kerajaan merangkumi subsidi pendapatan untuk kakitangan.Harapan sekarang tentu saja kepada penjualan atas talian kerana kos overhed yang lebih rendah.Choong adalah antara beribu-ribu perniagaan yang tidak inginkan PKP 2.Ini bererti tidak dapat menikmati manfaat daripada pengguna yang ingin kembali membeli-belah sejak dari Mac.“Ya, kami dapat menggerakkan kakitangan untuk memenuhi pesanan atas talian,” katanya, “tetapi apa yang benar-benar membantu aliran tunai kembali ialah kelonggaran PKP, di mana orang ramai mulai keluar rumah, seperti membalas dendam untuk membeli-belah.”Dan sama seperti syarikat perniagaan fesyen yang lain, syarikat Chong mungkin akan terjejas sekiranya pengguna hanya berbelanja mengikut keperluan sahaja.Buat pertama kali, PKP membuatkan orang menyedari bahawa mereka boleh hidup sekadar cukup.“Oleh itu, jika PKP 2 dilaksanakan, kami mungkin tidak mampu mengharunginya,” katanya.Untuk hotel, pengunjung seperti “pembeli berdendam” sudah kembali sejak pelaksanaan PKPP.Dan hanya itu yang menjadi harapan mereka untuk bertahan sekarang ini.“Restoran dalam hotel kembali menjadi tumpuan ketika PKPP,” kata pengurus hotel kepada MalaysiaNow sambil dengan yakin berkata, hotelnya juga tidak akan mampu bertahan sekiranya berlaku PKP 2.


Darurat di Gerik, Bugaya jika wujud risiko penularan Covid-19, kata menteri

Kerajaan akan mempertimbang untuk mencadangkan pengisytiharan darurat di Parlimen Gerik, Perak dan Dewan Undangan Negeri (DUN) Bugaya, Sabah sekiranya kawasan itu mempunyai risiko penularan Covid-19, Dewan Rakyat diberitahu hari ini.Menteri di Jabatan Perdana Menteri (Parlimen dan Undang-undang) Takiyuddin Hassan berkata keputusan itu akan dibuat selepas merujuk kepada Kementerian Kesihatan dan Majlis Keselamatan Negara (MKN).“Sebagaimana kita maklum bahawa perkara ini di bawah peruntukan Perkara 150(1) Perlembagaan Persekutuan dibenarkan sekiranya Yang di Pertuan Agong berpuas hati bahawa sesuatu kawasan atau keseluruhan Malaysia ini boleh diisytiharkan darurat.“Ini termasuklah apa yang dibuat dalam proses Pilihan Raya Kecil (PRK) Parlimen Batu Sapi, Yang di Pertuan Agong bersetuju untuk isytihar darurat di kawasan itu menyebabkan ia (PRK) tidak perlu diadakan.“Tindakan yang sama dijangka diberi pertimbangan oleh pihak kerajaan sekiranya suasana Parlimen Gerik dan DUN Bugaya mempunyai risiko yang sama setelah kerajaan merujuk kepada Kementerian Kesihatan dan MKN,” katanya ketika menggulung perbahasan Rang Undang-undang Perbekalan 2021 peringkat Jawatankuasa bagi Jabatan Perdana Menteri di Dewan Rakyat hari ini.Agong pada 18 November lepas, mengisytiharkan Proklamasi Darurat di Parlimen Batu Sapi, yang sekali gus membatalkan pilihan raya kecil kerusi itu yang ditetapkan pada 5 Disember.Pada 27 November, Suruhanjaya Pilihan Raya (SPR) mengumumkan pengundian PRK bagi kerusi Parlimen Gerik dan DUN Bugaya dijalankan serentak pada 16 Januari 2021.Menjawab pertanyaan Ahmad Fahmi Mohamed Fadzil (PH-Lembah Pantai) ketika membahaskan rang undang-undang itu yang ingin tahu sama ada kerajaan akan mengisytiharkan darurat di Sarawak sekiranya DUN Sarawak dibubarkan, Takiyuddin berkata kerajaan akan mempertimbangkan perkara itu apabila tiba masanya.Mengenai persoalan persiapan pilihan raya dalam suasana normal baru, Takiyuddin berkata sebagai persediaan awal, SPR telah mengenal pasti petugas pilihan raya dan memulakan taklimat serta latihan kepada mereka yang terlibat.Beliau berkata taklimat dan latihan itu meliputi proses pilihan raya yang baru melibatkan garis panduan atau prosedur operasi standard (SOP) pencegahan Covid-19.“SPR juga menambah peralatan pencegahan Covid-19 seperti pelitup muka, pensanitasi tangan, peralatan perlindungan peribadi (PPE), alat pemeriksa suhu, sarung tangan getah dan seumpamanya. SPR juga sentiasa bekerjasama dengan agensi berkaitan usaha pencegahan Covid-19 seperti Kementerian Kesihatan dan MKN,” katanya.


Kerajaan tawar diskaun kompaun Covid-19 jika bayar segera

Kabinet hari ini bersetuju menetapkan Garis Panduan Penetapan Nilai Tawaran Kompaun dan Kadar Pengurangan Kompaun Di Bawah Akta 342 Dan Peraturan-peraturan Di Bawahnya yang berkuatkuasa hari ini, yang antaranya menawarkan diskaun 50% atau 25% kepada individu atau syarikat, sekiranya menjelaskan bayaran dalam tempoh ditetapkan.Menteri di Jabatan Perdana Menteri (Parlimen dan Undang-Undang) Takiyuddin Hassan berkata, individu atau syarikat yang dikenakan kompaun tertentu di bawah Akta 342 dan sekiranya membayar dalam tempoh seminggu atau dari hari pertama hingga hari ketujuh dari tarikh kompaun dikeluarkan, secara automatik mendapat diskaun 50%.“Sebagai contoh, bagi kesalahan tidak memakai pelitup muka yang dikenakan kompaun RM1,500, sekiranya membayar dalam tempoh tujuh hari, hanya perlu bayar RM750,” katanya pada sidang media bersama Menteri Kesihatan Dr Adham Baba, di Putrajaya hari ini.Takiyuddin berkata, sekiranya kompaun dibayar antara hari kelapan hingga hari ke-14, individu atau syarikat layak mendapat diskaun 25%, namun jika sudah melebihi 14 hari dari tarikh kompaun dikeluarkan, tiada diskaun akan ditawarkan.Beliau berkata, kerajaan pada masa sama turut mempertimbangkan rayuan untuk golongan Orang Kelainan Upaya (OKU), B40, pelajar dan berpenyakit kronik, untuk mendapat pengurangan kompaun melebihi nilai diskaun yang ditawarkan.Takiyuddin berkata, mereka boleh membuat rayuan kepada kementerian kesihatan (KKM) melalui saluran tertentu, seperti perlu mengisi borang dan mengepilkan sekali dokumen sokongan seperti kad OKU atau kad pelajar.Di Semenanjung, Sabah dan Sarawak, rayuan boleh dikemukakan kepada pegawai-pegawai KKM yang ditetapkan seperti pengarah kesihatan negeri, timbalan pengarah kesihatan negeri (kesihatan awam), pakar epidemiologi daerah dan pejabat kesihatan daerah.Di Wilayah Persekutuan Labuan, rayuan boleh dibuat kepada pegawai KKM ditetapkan iaitu pengarah kesihatan negeri, timbalan pengarah kesihatan negeri (kesihatan awam) dan pegawai kesihatan epidemiologi.“Mereka ini sahaja yang boleh beri pertimbangan kepada orang yang dikenakan kompaun berdasar rayuan dan bukti sokongan,” katanya.Takiyuddin berkata bagi kesalahan yang dikenakan kompaun ketika pelaksanaan Ordinan Darurat Pencegahan dan Pengawalan Penyakit Berjangkit 1988 (Pindaan) 2021 bermula pada 11 Mac lepas, layak mendapat diskaun ditawarkan, dengan hari ini dikira sebagai hari pertama tanpa mengira tarikh kompaun dikeluarkan.“Dengan keluarnya Garis Panduan ini yang bermula hari ini, seumpamanya mereka disaman hari ini, mereka ada satu minggu kalau nak (diskaun) 50%.“Mulai hari ini, mereka yang dah kena saman sebelum ini boleh bayar dalam masa seminggu (untuk dapat diskaun 50%),” katanya.Takiyuddin berkata di bawah Garis Panduan itu kesalahan ditetapkan dengan tiga kategori iaitu tinggi, sederhana dan normal, dan nilai kompaun sewajarnya dikenakan adalah mengikut kategori.Kategori tinggi ialah kesalahan yang menyebabkan penularan yang tinggi atau impak jangkitan kepada komuniti dalam skala besar; sederhana adalah kesalahan yang menyebabkan penularan tinggi tetapi tidak memberi impak besar jangkitan kepada komuniti; manakala normal adalah kesalahan yang boleh menyebabkan risiko rendah dan tiada kesan kepada komunti.“Contoh di bawah kesalahan kategori satu atau tinggi, pengamal perubatan tidak memberikan notis dalam borang ditetapkan di bawah Peraturan-Peraturan Pencegahan Dan Pengawalan Penyakit Berjangkit tentang wujudnya penyakit berjangkit.“Contohnya doktor swasta tidak memaklumkan kepada KKM (Kementerian Kesihatan) ada pesakit yang positif Covid-19 mendapatkan rawatan di fasilitinya, kita cadangkan dikompaun RM5,000,” katanya.Bagi kesalahan kerana mengunjungi kelab malam termasuklah perniagaan restoran di dalam pub dan kelab malam, individu boleh dikompaun RM10,000 manakala pemegang lesen atau pemilik premis pula dikenakan kompaun RM50,000.Beliau berkata, contoh kesalahan di bawah kategori sederhana pula adalah, apabila seseorang memasuki tempat yang dikenakan perintah kawalan pergerakan diperketatkan (PKPD), yang boleh dikenakan kompaun RM3,000.“Kesalahan kerana enggan mematuhi apa-apa perintah pegawai diberi kuasa di bawah Seksyen 15 pula dikompaun RM4,000,” katanya.Bagi kesalahan di bawah kategori normal, Takiyuddin berkata adalah seperti pekerja, pelanggan atau pembekal, yang tidak memakai pelitup muka, di mana kompaun ditetapkan ialah RM1,500.Takiyuddin berkata, kesalahan seperti gagal mendaftar masuk premis sama ada menggunakan MySejahtera atau buku pendaftaran dan gagal pastikan penjarakan fizikal, juga boleh dikompaun RM1,500.Beliau berkata, bagi contoh kesalahan melibatkan syarikat pula, kegagalan pemegang lesen atau pemilik premis mematuhi waktu operasi, kompaun yang ditetapkan ialah RM10,000.“Dalam suasana negara mengalami pandemik Covid-19, kita perlu undang-undang untuk mengawal, bukan untuk menghukum.“KKM dah arah pegawai mereka, pihak polis pun dah arah pegawai mereka, supaya tindakan saman dan kompaun diambil sebagai langkah terakhir, selepas teguran dan nasihat dibuat,” katanya.Dalam pada itu, Takiyuddin berkata Pasukan Penguatkuasaan Pelaksanaan SOP yang dianggotai polis, tentera, Jabatan Sukarelawan Malaysia (Rela) dan penguatkuasa Pihak Berkuasa Tempatan (PBT), akan bermula selewatnya 1 April ini, bagi memantau pematuhan prosedur operasi standard (SOP) dalam kalangan rakyat.“Pasukan ini bertujuan untuk memantau pelaksanaan SOP dalam kalangan rakyat, dan memberi nasihat dan teguran sebelum mengeluarkan kompaun kepada yang ingkar,” katanya.


Khabar angin pelantikan ‘TPM’ muncul kembali ketika sekumpulan pemimpin Umno ancam keluar kerajaan

MalaysiaNow difahamkan sekumpulan pemimpin Umno yang mendesak supaya diberikan peranan lebih penting dalam kerajaan membuat permintaan baru supaya salah seorang anggota Kabinet daripada parti Melayu itu dilantik sebagai timbalan perdana menteri (TPM), beberapa hari selepas mengancam untuk keluar daripada blok kerajaan.Kempen terbaru ini bertebaran dalam media-media sosial termasuk aplikasi WhatsApp sepanjang hujung minggu lalu.Seorang sumber kanan di Putrajaya percaya khabar angin itu sengaja disebarkan dengan harapan meningkatkan lagi sokongan terhadap permintaan sebelum ini oleh pemimpin Umno, menjelang perhimpunan agung parti itu pada hujung bulan ini.Sumber itu bagaimanapun menafikan laporan tersebut dengan mengatakan ia sekadar naratif sama berulang-ulang kali dimainkan sejak presiden Umno Ahmad Zahid Hamidi gagal untuk mendapatkan jawatan nombor dua itu untuk dirinya.“Sama seperti sebelum ini, perdana menteri dan Kabinet amat jelas mengenai satu perkara: apa jua bentuk rombakan bukan keutamaan sekarang ini ketika kerajaan sedang berusaha untuk menang dalam peperangan,” kata sumber itu kepada MalaysiaNow, merujuk kepada pertempuran selama 11 bulan melawan Covid-19 yang setakat ini sudah meragut lebih daripada 550 nyawa.Perbincangan mengenai jawatan TPM sering menjadi topik panas setiap kali ada pertukaran perdana menteri.Khabar angin sama turut muncul beberapa hari sebelum pembentangan Belanjawan 2021, yang mendakwa Muhyiddin akan melantik TPM daripada kalangan orang Umno sebagai satu konsesi.Sejak minggu lepas, beberapa mesej dalam media sosial dan aplikasi WhatsApp dilihat MalaysiaNow mendakwa Menteri Luar Negeri Hishammuddin Hussein atau Menteri Pertahanan Ismail Sabri Yaakob bakal dilantik ke jawatan TPM.Sebuah akhbar harian berbahasa Cina turut melaporkan perkara yang sama, yang kemudiannya diikuti beberapa akhbar tabloid berbahasa Melayu.Pendedahan: Kisah di sebalik surat Zahid kepada AgongTiada TPM, tiada rombakan Kabinet, tumpuan kepada belanjawanDi sebalik ‘gegak gempita’, Umno kekal dalam kerajaan PNAntara lain, khabar angin terbaru itu juga mendakwa Muhyiddin menerima tekanan supaya jawatan itu diberikan kepada Umno, dan pada masa sama untuk meredakan tekanan ketika beliau ke Singapura untuk mendapatkan rawatan.Satu sumber lain mengatakan kedua-dua dakwaan itu “jauh menyimpang daripada kebenaran sama seperti Zahid dilantik TPM”.Katanya jadual perdana menteri dipenuhi dengan beberapa agenda sejak beberapa hari lalu dengan melawat kawasan paling teruk terjejas akibat banjir, termasuk di Pahang, di mana Yang di Pertuan Agong Sultan Abdullah Sultan Ahmad Shah berkesempatan melapangkan masa untuk melihat lebih dekat situasi sebenar di negerinya.Muhyiddin juga dijangka membuat satu pengumuman khas hari ini, dipercayai ada kaitan dengan jumlah lonjakan angka Covid-19 dan korban yang semakin meningkat.Beliau juga dijadualkan bertemu dengan anggota Kabinet hari ini bagi membincangkan langkah-langkah terbaru untuk memerangi Covid-19, walaupun beberapa orang menteri sedang dikuarantin di rumah.Zahid dan bekas perdana menteri Najib Razak antara kumpulan pemimpin Umno yang mengancam untuk keluarkan parti mereka daripada kerajaan PN bagi membolehkan pilihan raya mengejut diadakan, walaupun terdapat amaran berulang kali oleh pakar kesihatan mengenai mengadakan pilihan raya di musim pandemik.MalaysiaNow dalam laporan tahun lepas mendedahkan kedua-dua pemimpin itu secara bersama menulis sepucuk surat ke Istana Negara menyatakan sokongan kepada Anwar Ibrahim dalam usaha menumbangkan kerajaan Muhyiddin.Surat yang ditulis mereka itu kemudiannya disahkan oleh Annuar Musa, yang dipecat daripada jawatan setiausaha agung Barisan Nasional minggu lalu kerana menentang rancangan Zahid untuk menukar sokongan kepada Anwar.Pada Oktober tahun lepas, MalaysiaNow mendedahkan perbualan rahsia antara Zahid dan Muhyiddin dalam satu pertemuan di kediamannya di Bukit Damansara, di mana Zahid menuntut dirinya menjadi TPM.Dalam pertemuan pada 17 Oktober, yang turut dihadiri Presiden PAS Abdul Hadi Awang, Muhyiddin bersemuka dengan Zahid bertanyakan surat yang ditulisnya menyokong Anwar dan menyoal mengenai niat sebenar beliau.“Zahid menuduh perdana menteri melanggar janji,” kata orang dalam yang mengetahui mengenai pertemuan itu kepada MalaysiaNow.“Muhyiddin kemudian berkata tidak pernah menjanjikan apa-apa. Zahid kemudian berkata, apabila Umno menyokong Bersatu untuk menubuhkan kerajaan, ia adalah untuk Dr Mahathir Mohamad menjadi PM dan bukannya Muhyiddin.“Muhyiddin tanya lagi apa lagi yang Zahid tidak puas hati. Zahid kata dia sebagai presiden Umno tidak dilantik menjadi timbalan perdana menteri.”Zahid, yang menghadapi 47 tuduhan rasuah yang berkaitan dengan Yayasan Akalbudi, turut mengatakan beliau “malu nak bagi tahu tapi banyak perkara yang tak betul”.Muhyiddin kemudian memberitahu Zahid beliau tidak mencampuri urusan mahkamah, dan menambah sebagai kawan dia doakan Zahid akan didapati tak bersalah oleh mahkamah.”


13.1% remaja, wanita B40 tidak mampu beli tuala wanita

Kajian dilaksanakan kementerian pembangunan wanita, keluarga dan masyarakat (KPWKM) berkaitan kemiskinan haid melibatkan remaja perempuan dan wanita daripada kumpulan B40 di sekitar ibu negara mendapati 13.1% daripada golongan itu tidak mampu membeli tuala wanita berikutan harga yang mahal.Timbalan Menteri Siti Zailah Mohd Yusoff berkata 16.4% daripadanya pula menyatakan mereka mengalami kesulitan untuk membeli produk pengurusan haid itu.“Kajian rintis ini dilaksanakan melibatkan remaja perempuan dan wanita berusia 13 hingga 24 tahun di 13 komuniti Projek Perumahan Rakyat (PPR) dan dua institusi Jabatan Kebajikan Masyarakat (JKM),” katanya dalam sesi soal jawab pada persidangan Dewan Negara hari ini.Beliau menjawab soalan senator T. Mohan yang ingin tahu keadaan sebenar masalah kemiskinan haid di negara ini serta rancangan jangka panjang kerajaan dalam mengatasi masalah tersebut.Kemiskinan haid merujuk kepada situasi apabila perempuan atau keluarga mereka tidak mampu memiliki tuala wanita disebabkan kekangan kewangan.Bagi mengatasi masalah itu, Zailah berkata KPWKM mengadakan program kesedaran dan program pemberian kit kebersihan kepada 130,000 remaja selain program pekerti sebagai usaha mendidik remaja tentang pendidikan kesihatan.“Program pengagihan (kit pengurusan haid) dilaksanakan ini melibatkan remaja berusia 13 hingga 17 tahun melalui sekolah-sekolah yang melibatkan 1,105 sekolah (di seluruh negara),” katanya.Selain itu, beliau berkata KPWKM turut mengadakan program bagi membantu golongan remaja mengurus rutin kebersihan serta kesihatan fizikal dan mental terutama semasa pandemik Covid-19.


Tiada tol selama 7 hari di sempadan Johor-Singapura mulai Jumaat

Kerajaan bersetuju memberikan pengecualian bayaran tol selama tujuh hari melibatkan semua jenis kenderaan di sempadan Malaysia-Singapura sempena pembukaan semula laluan darat kedua-dua negara bermula Jumaat ini.Perdana Menteri Ismail Sabri Yaakob berkata pengecualian itu membabitkan plaza tol Kompleks Imigresen, Kastam, Kuarantin dan Keselamatan (ICQS) di Bangunan Sultan Iskandar (Tambak Johor) dan Tanjung Kupang (Lebuh Raya Linkedua) di Johor.“Ia adalah selaras dengan pendekatan untuk memudah cara perjalanan rentas sempadan dengan Singapura. Pengecualian ini adalah untuk rakyat Malaysia dan pengguna menambah nilai atau memperbaharui ‘Touch ‘n Go’ dan ‘SmartTag’,” katanya dalam kenyataan hari ini.Beliau berkata keputusan memberikan pengecualian bayaran tol melibatkan perjalanan masuk dan keluar menerusi kedua-dua plaza itu bagi memastikan kelancaran lalu lintas berikutan pembukaan sempadan laluan darat yang ditutup sejak dua tahun lepas akibat pandemik Covid-19.“Pengecualian ini adalah tambahan kepada pengecualian caj jalan (CJ) yang dikenakan kepada kenderaan persendirian pendaftaran Singapura apabila memasuki Malaysia melalui laluan darat di kedua-dua lokasi,” katanya.Ismail berkata sempena pembukaan semula sempadan, PLUS Malaysia Berhad (PLUS) menganggarkan sekurang-kurangnya 42,000 kenderaan akan memasuki Malaysia menerusi Tambak Johor dan Linkedua setiap hari.“Keputusan pelepasan tol ini akan memanfaatkan lebih 300,000 perjalanan rentas sempadan Malaysia-Singapura bagi pemilik-pemilik kenderaan,” katanya.Perdana menteri berkata bagi memastikan perjalanan lancar, PLUS dengan kerjasama kerajaan negeri Johor serta kementerian dan agensi berkaitan juga giat melakukan persiapan akhir termasuk persiapan di plaza-plaza tol, kawasan rehat dan semua kemudahan awam yang disediakan di lebuh raya PLUS.“Kerajaan mengalu-alukan kepulangan rakyat Malaysia di Singapura dan ketibaan rakyat Singapura ke Malaysia dengan pembukaan semula sempadan negara ini,” katanya.Ismail berkata bermula 1 April juga, semua pengembara yang lengkap vaksinasi dibenar merentas sempadan darat tanpa perlu menjalani kuarantin atau melaksanakan ujian Covid-19 termasuk ujian prapelepasan dan semasa ketibaan.


Putrajaya perlu siasat kematian 150 pendatang asing di depoh tahanan tahun lalu

Kumpulan hak asasi manusia menggesa siasatan terhadap keadaan di depoh tahanan pendatang tanpa izin selepas kerajaan berkata 150 warga asing, termasuk tujuh kanak-kanak, meninggal dunia di kemudahan itu tahun lepas.
Malaysia secara rutin menahan warga asing tanpa permit sah untuk tinggal di negara ini, termasuk pencari suaka. Ia menjadi tempat kepada berjuta-juta pendatang tanpa izin dan lebih 100,000 pelarian Rohingya.
Depot tahanannya sesak dan tidak bersih, manakala tahanan mempunyai akses yang tidak mencukupi kepada makanan, air dan penjagaan kesihatan, menurut aktivis dan beberapa bekas tahanan yang temu bual Reuters.
Dalam jawapan bertulis di Parlimen minggu ini, Menteri Dalam Negeri Saifuddin Nasution Ismail, berkata tujuh kanak-kanak dan 25 wanita adalah antara yang maut dalam depot tahanan tahun lepas.
Beliau bagaimanapun tidak mendedahkan punca kematian atau jumlah pendatang yang ditahan dalam depot tahanan itu. Julai lalu, kerajaan berkata terdapat 17,703 warga asing di depot tahanan tersebut.
"Hakikatnya begitu ramai warga asing, termasuk kanak-kanak, mati dalam tahanan imigresen adalah satu dakwaan pedas terhadap kegagalan Malaysia untuk melayan mereka dengan berperikemanusiaan," kata Timbalan Pengarah Pemerhati Hak Asasi Manusia Asia, Phil Robertson.
Pendatang asing tanpa izin biasanya ditahan untuk tempoh yang lama sementara menunggu pengusiran, manakala pelarian dan pencari suaka yang tidak mahu pulang ke negara asal ditahan selama-lamanya.
Malaysia tidak mengiktiraf pelarian, dan memberikan sedikit hak kepada mereka yang diberi perlindungan oleh Pesuruhjaya Tinggi Pertubuhan Bangsa-bangsa Bersatu bagi Pelarian (UNHCR).
UNHCR dinafikan akses ke depot tahanan sejak Ogos 2019, menghalang usaha untuk membebaskan dan menempatkan semula pencari suaka.
Amnesty International berkata akses terhad dan kekurangan pemantauan bebas boleh mengundang bahaya, dan menggesa siasatan telus terhadap kematian itu.
"Adalah menjadi tanggungjawab kerajaan untuk bertindak secara terbuka dan dengan segera," katanya.
Kementerian Dalam Negeri dan Jabatan Imigresen, yang mengendalikan depot tahanan, tidak memberi sebarang respons.
Malaysia semakin mendapat perhatian kerana layanannya terhadap pendatang asing tanpa izin.
Pada 2020, negara menahan beribu-ribu pendatang asing tanpa izin ketika pandemik dalam apa yang dikatakan pihak berkuasa sebagai usaha untuk mencegah penularan Covid-19.
Malaysia juga menghantar pulang pencari suaka ke Myanmar, hingga mengundang kritikan.


Rosmah dihukum 10 tahun penjara, denda hampir RM1 bilion

Mahkamah Tinggi Kuala Lumpur hari ini menjatuhkan hukuman 10 tahun penjara dan denda RM970 juta terhadap Rosmah Mansor selepas mendapati beliau bersalah bagi tiga pertuduhan kes rasuah projek hibrid solar.
Isteri bekas perdana menteri itu dijatuhi hukuman 10 tahun penjara bagi setiap pertuduhan yang disabitkan.
Bagaimanapun, beliau hanya perlu menjalani hukuman selama 10 tahun selepas Hakim Mahkamah Tinggi Mohamaed Zaini Mazlan memerintahkan hukumannya dijalankan secara serentak.
Beliau turut dibenarkan penangguhan hukuman sementara menunggu rayuan.
Terdahulu, Zaini menyampaikan sabitan bagi tiga pertuduhan rasuah terhadap Rosmah, mengatakan pihak pembelaan gagal membangkitkan keraguan munasabah terhadap hujah pendakwaan.
Rosmah, 70, diarahkan membela diri terhadap tiga pertuduhan tersebut pada 18 Februari tahun lalu, selepas pendakwaan berjaya menimbulkan keraguan munasabah dalam kesnya.
Beliau menghadapi satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas pengarah urusan Jepak Holdings Sdn Bhd Saidi Abang Samsudin.
Rasuah tersebut didakwa diterima melalui pembantunya Rizal Mansor sebagai balasan kerana membantu Jepak Holdings mendapatkan kontrak projek bersepadu sistem solar photovoltaic (PV) hibrid dan penyelenggaraan serta operasi genset/diesel bagi 369 Sekolah Luar Bandar Sarawak bernilai RM1.25 bilion secara rundingan terus dari Kementerian Pendidikan Malaysia.
Penghakiman Mahkamah Tinggi hari ini disampaikan selepas baru seminggu Mahkamah Persekutuan menolak rayuan akhir suaminya, Najib Razak bagi mengenepikan sabitan dan hukumannya dalam kes penyelewengan RM42 juta dana SRC International.


Mahkamah Persekutuan tolak rayuan Khalid Samad berhubung saman fitnah

Bekas menteri Wilayah Persekutuan Khalid Samad gagal memperoleh kebenaran bagi meneruskan rayuan di Mahkamah Persekutuan berhubung keputusan Mahkamah Rayuan mengenepikan ganti rugi berjumlah RM80,000 yang diberikan kepadanya dalam satu saman fitnah.
Khalid telah menyaman bekas ketua pegawai eksekutif Institut Kajian Strategik Islam Malaysia (IKSIM) Mahamad Naser Disa yang didakwa memfitnahnya berhubung isu Rang Undang-Undang Mahkamah Syariah (Bidang Kuasa Jenayah) (Pindaan) 2016 atau RUU 355.
Pada 17 Julai 2019, Mahkamah Tinggi telah membuat keputusan yang memihak kepada Khalid dan memerintahkan Mahamad Naser membayar ganti rugi itu.
Bagaimanapun, Mahkamah Rayuan pada 28 Januari lepas membenarkan rayuan Naser untuk mengenepikan keputusan Mahkamah Tinggi yang menyebabkan Khalid memfailkan permohonan bagi memperoleh kebenaran membawa kes itu ke Mahkamah Persekutuan.
Permohonan beliau didengar oleh panel tiga hakim terdiri daripada presiden Mahkamah Rayuan Rohana Yusuf dan hakim-hakim Mahkamah Persekutuan Harmindar Singh Dhaliwal dan Mohamad Zabidin Mohd Diah dalam prosiding yang berlangsung secara dalam talian.
Dalam penghakimannya, Rohana yang mengetuai panel itu berkata mahkamah telah menimbang semua hujah yang dikemukakan dan mendapati permohonan Khalid tidak memenuhi syarat untuk diberikan kebenaran meneruskan rayuan.
Justeru, beliau menolak permohonan itu dan mengarahkan Khalid membayar kos sebanyak RM30,000.
Pada Disember 2017, Khalid menyaman Naser selepas mendakwa defendan telah mengeluarkan kenyataan berbaur fitnah terhadapnya dalam satu seminar anjuran Jabatan Agama Islam Selangor (Jais) pada 28 Sept 2017 di Masjid Tengku Ampuan Jemaah, Bukit Jelutong, Shah Alam.
Khalid mendakwa Naser di dalam ceramah bertajuk "Wacana isu semasa dan perundangan peringkat negeri Selangor: Doktrin: Cabaran dan Perlembagaan", telah membuat pernyataan antaranya menggambarkan plaintif menentang sekeras-kerasnya RUU 355, menentang pelaksanaan hukum syarak termasuk hudud dan menentang usaha memperkasa Mahkamah Syariah.
Pesuruhjaya kehakiman Rohani Ismail dalam penghakimannya memutuskan bahawa Mahkamah Tinggi mendapati tiada keterangan yang menunjukkan Khalid telah mengeluarkan kenyataan bahawa beliau menentang RUU355.
Khalid diwakili peguam Muhammad Faiz Fadzil manakala Hasnal Rezua Merican mewakili Naser.


Covid-19: Catat 324 kes, tiada kematian

Sejumlah 324 kes baru Covid-19 direkodkan semalam menjadikan jumlah keseluruhan sebanyak 5,037,242 kes.
Sebanyak 148 pesakit turut dilaporkan sembuh, menjadikan jumlah keseluruhan kes sembuh sebanyak 4,990,227.
Ketika ini, 10,073 kes aktif direkodkan di mana 9,653 atau 95.8% daripadanya menjalani kuarantin kendiri.
Tiada pesakit ditempatkan ke pusat kuarantin sementara 408 (4.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 12 kes dan 6 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,942 orang.


WHO beri amaran pandemik Covid-19 masih belum berakhir

Pertubuhan Kesihatan Sedunia (WHO) semalam memberi amaran pandemik Covid-19 masih belum berakhir.
Menurut badan kesihatan dunia itu, mungkin terdapat masalah lebih lanjut sebelum virus itu merebak ke dalam corak yang boleh diramal.
Sejak 28 hari lalu, lebih 23,000 kematian dan tiga juta kes baharu telah dilaporkan kepada WHO, dalam konteks ujian yang dikurangkan.
Meskipun jumlahnya semakin berkurangan, namun "masih ramai orang yang mati dan masih ramai orang yang sakit", kata pengarah kecemasan WHO Michael Ryan dalam sidang media.
Beliau berkata virus yang mengganggu sistem pernafasan itu masih tidak berubah daripada pandemik kepada fasa endemik, sebaliknya bergerak ke tahap aktiviti rendah dengan potensi kemuncak wabak bermusim.
"Kami tidak mematikan suis pandemik," kata Ryan.
"Kemungkinan besar kita akan melihat... lebih banyak corak penularan yang boleh diramal.”
Jawatankuasa Kecemasan WHO mengenai Covid-19 bermesyuarat setiap tiga bulan dan akan berhimpun pada awal Mei.
Seperti pada mesyuarat sebelumnya, ia akan memutuskan sama ada virus itu masih merupakan Kecemasan Kesihatan Awam bagi Kebimbangan Antarabangsa (PHEIC) – tahap amaran tertinggi yang boleh dikeluarkan oleh agensi kesihatan PBB.
WHO mengisytiharkan Covid-19 sebagai PHEIC pada 30 Januari 2020, apabila terdapat kurang 100 kes dan tiada kematian di luar China.
Namun, selepas Ketua Pengarah WHO Tedros Adhanom Ghebreyesus menyifatkan situasi itu sebagai pandemik pada Mac 2020 barulah dunia mula bertindak.
Ryan berkata virus itu tidak akan dihapuskan dan akan berjangkit seperti influenza dan masih boleh menyebabkan penyakit pernafasan yang teruk kepada individu yang terdedah.
Katanya, sesetengah negara masih mempunyai populasi penduduk yang sangat terdedah dan tidak divaksinasi, manakala di negara lain Covid bukan lagi berada pada fasa darurat.
Jawatankuasa Covid-19 menyampaikan nasihatnya kepada Tedros – yang mempunyai kata putus - sama ada virus itu masih merupakan PHEIC ataupun tidak.
"Saya berharap apabila jawatankuasa kecemasan bermesyuarat pada bulan Mei, mereka akan mendapat nasihat yang positif untuk diberikan kepada Dr Tedros mengenai penilaian mereka tentang wabak itu dan kewujudan atau tidak PHEIC," kata Ryan.


Sokongan 148 ahli Parlimen kerajaan masih kekal, kata Asyraf Wajdi

Sokongan 148 Ahli Parlimen yang menandatangani Perjanjian Persefahaman Kerjasama dimeterai gabungan parti politik kerajaan masih lagi kekal dan utuh, kata Ketua Sekretariat Kerajaan Asyraf Wajdi Dusuki.
Beliau berkata medan untuk sebarang perbincangan atau rundingan antara parti dalam kerajaan sentiasa berjalan pada setiap minggu, dengan 148 Ahli Parlimen yang tandatangani MoU kerajaan masih lagi kekal dan utuh.
Katanya kerajaan bukan melibatkan sesebuah parti secara bersendirian, dan tiada satu parti tertentu yang mendominasi parti lain, malah semua pihak yang membentuk gabungan itu sentiasa mempunyai ruang untuk berkomunikasi.
“Biasalah.. orang yang tidak senang dengan kekuatan atau kekukuhan yang ada ini adalah sebenarnya mereka yang cemburu tidak dapat membentuk kerajaan lebih awal,” katanya pada sidang media berhubung Konvensyen Nasional Kerajaan Perpaduan di Menara Dato Onn, di Kuala Lumpur hari ini.
Sebelum ini media tempatan melaporkan Ahli Majlis Pimpinan Tertinggi Bersatu Dr Muhammad Faiz Na'aman memberi bayangan berkaitan gerakan bagi menumbangkan kerajaan campuran, dengan memuat naik angka 126 di Facebook miliknya.
Mengenai rundingan kerusi Dewan Undangan Negeri (DUN) bagi enam Pilihan Raya Negeri (PRN) akan datang, Asyraf Wajdi yang juga Setiausaha Agung Umno berkata perbincangan amat positif meskipun mengakui terdapat pertindihan kerusi.
“Setakat hari ini, nampak kerjasama khususnya enam PRN ini antara Barisan Nasional (BN) dan Pakatan Harapan (PH) amat baik sekali. Semua enam PRN ada pertindihan (kerusi), sebab sebelum ini BN bertanding melawan PH dan sebaliknya.
“Namun perbincangan dan rundingan sedang berjalan dan kami terima laporan sebentar tadi, boleh saya katakan ia amat positif dan konstruktif,” katanya.
Pada 22 Februari lepas, menteri besar dan ketua menteri dari enam negeri iaitu Selangor, Pulau Pinang, Negeri Sembilan, Kedah, Terengganu dan Kelantan mencapai kata sepakat untuk mempertimbangkan pembubaran DUN masing-masing dalam dua minggu terakhir Jun bagi memberi laluan kepada PRN.


Kes harian meningkat lepasi 33,200, 78 lagi korban

33,209 kes baru Covid-19 direkodkan hari ini menjadikan jumlah keseluruhan sebanyak 3,561,766 kes.Sebanyak 26,352 pesakit turut dilaporkan sembuh, menjadikan jumlah keseluruhan kes sembuh sebanyak 3,223, 650.Ketika ini, 305,010 kes aktif direkodkan, dengan 292,696 atau 96.0% daripadanya sedang menjalani kuarantin kendiri.Dalam pada itu, 3,442 (1.1%) kes kini berada di pusat kuarantin sementara 8,524 (2.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 348 kes dan 211 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 58.9% dengan kes Covid-19 merangkumi 39.6%.78 korban akibat wabak itu turut dilaporkan, termasuk 22 kes kematian sebelum tiba ke hospital.Ketika ini, kes keseluruhan kematian adalah sebanyak 33,106 orang.


Muhyiddin beri amaran kepada penyokong Umno berhubung kerjasama Anwar-Zahid pasca PRU15

Pengerusi Perikatan Nasional (PN) Muhyiddin Yassin berkata beliau tidak menolak kemungkinan kerjasama antara Presiden Umno Ahmad Zahid Hamidi yang berdepan pelbagai pertuduhan di mahkamah dan Presiden PKR Anwar Ibrahim pasca Pilihan Raya Umum ke-15 (PRU15) jika parti itu tidak mempunyai majoriti bagi membentuk kerajaan.
Bercakap dalam acara di Kuala Berang , Muhyiddin berkata kerjasama antara dua pimpinan parti itu boleh membawa musibah terutama kepada masyarakat Melayu, kerana Anwar akan membawa sama komponen parti Pakatan Harapan (PH) lain termasuk DAP dalam membentuk kerajaan.
“Adakah orang yang sokong Umno mahukan ini terjadi? Kalau tidak mahu maka orang Umno perlu sokong PN bagi elak musibah berlaku,” kata Muhyiddin dipetik Astro Awani.
Sebelum ini, Ketua Penerangan PN Mohamed Azmin Ali mendedahkan pemimpin utama DAP Lim Guan Eng, yang merupakan menteri kewangan ketika PH menguasai pentadbiran kerajaan telah menyekat peruntukan program ekonomi Melayu di bawah Peneraju Agenda Bumiputera (Teraju).
Selain itu, Azmin turut berkata Lim turut memotong peruntukan projek membaiki jalan Felda sehingga ia menyebabkan keretakan besar dalam pentadbiran PH ketika itu.
Sebelum ini, MalaysiaNow melaporkan pandangan penganalisis mengenai kerjasama sedemikian, di mana Ahmad Martadha Mohamed dari Universiti Utara Malaysia berkata ia hampir mustahil berlaku kerana parti komponen PH mempunyai perjuangan dan ideologi yang berbeza.
Namun, Awang Azman Awang Pawi dari Universiti Malaya pula berkata kerajaan BN-PH masih boleh berlaku sekiranya kedua-dua gabungan politik ini memiliki pecahan kerusi Parlimen sama rata.
Dalam pada itu, Muhyiddin, menggesa jentera PN menyedarkan penyokong Umno dan meyakinkan mereka untuk mengundi PN pada PRU15 nanti.
Menurutnya, usaha menyedarkan orang Melayu dan penyokong Umno mengenai isu DAP dalam pentadbiran adalah jihad yang perlu diteruskan.
“Kalau kita tidak ambil langkah dan beri kefahaman yang betul, mereka akan undi BN dan PH, saya takut kalau lepas PRU kita hadapi (musibah) yang teruk,” katanya.


Orang utan Sarawak berdepan ancaman kepupusan

Ketika sarapan pada waktu pagi, biasanya Anuar akan mengambil pisang terlebih dahulu.Selepas itu, dia akan capai kelapa, mengupas dan memecahkannya sebelum mengorek isinya untuk dimakannya.Anuar adalah antara 25 orang utan separa liar yang tinggal di Pusat Hidupan Liar Semenggoh di Sarawak.Kini berusia 23 tahun, ia direhabilitasi di pusat itu sejak lahir dan belajar kemahiran untuk melangsungkan hidup daripada renjer taman.Walaupun akan datang untuk sesi makan, Anuar juga tahu bagaimana dapatkan makanannya sendiri, ketika sesi makan dia akan menderum untuk menghalau jantan lain supaya menjauhinya.Orang utan separa liar di Semenggoh Wildlife Reserve, Sarawak mengenali renjer hutan yang mengawasi kawasan huan simpan tersebut.Orang utan itu memiliki hubungan baik dengan kakitangan hutan simpan tersebut dan mengenali mereka yang biasa menghabiskan waktu dengannya, bahkan ketika memakai pelitup muka.Renjer Murtadza Othman adalah salah seorang daripada mereka.Setiap hari, dia memulakan pagi dengan memberi makan orang utan yang sedang lapar.Murtadza akan mencari dengan memanggil nama mereka satu demi satu.Orang utan makan sebanyak dua kali sehari, satu pada waktu pagi dan sekali lagi pada waktu petang.Pada satu ketika dulu, sesi memberi makan orang utan adalah acara yang sangat mengujakan ramai pelancong yang akan berpusu-pusu ke lokasi tersebut untuk menyaksikan haiwan itu.Malangnya, seperti kebanyakan perniagaan eko pelancongan lain, kawasan hutan simpan tersebut menghadapi situasi buruk akibat pandemik Covid-19.Walaupun pernah menarik 70,000 pengunjung setiap tahun, kini hanya renjer hutan sahaja yang ada di sana.Bersama renjer hutan yang lain, Murtadza dan rakannya, Asraff Julaihi Khan mencuba sedaya upaya mereka untuk melakukan yang terbaik bagi melindungi binatang dalam jagaan mereka supaya tidak terkena penyakit, terutamanya jangkitan virus.“Bahkan sebelum wabak melanda negara, pengunjung tidak diizinkan memberi makan atau mengambil gambar bersama orang utan,” kata Asraff kepada MalaysiaNow.“Mereka harus menjaga jarak untuk menghindari kemungkinan penularan kerana kami tidak melakukan ujian Covid-19 pada orang utan di sini kerana masih menganggap mereka sebagai hidupan liar.”Renjer hutan Asraff Julaihi Khan memanggil orang utan yang berada di bawah pemantauan mereka di Semenggoh Wildlife Reserve, Sarawak.Langkah keselamatan seperti memakai pelitup muka dan sarung tangan juga turut dilaksanakan.Kesemua langkah itu perlu dilakukan kerana manusia boleh menyebarkan virus ke spesies lain.Ahli zoologi Faisal Ali Anwarali Khan dari Universiti Malaysia Sarawak berkata hal itu boleh terjadi seperti kejadian di mana sebilangan gorila yang hidup dalam kurungan didapati positif Covid-19.“Ini membuat orang menyedari pentingnya keselamatan haiwan, misalnya perlu menjaga jarak dengan mereka,” kata Faisal kepada MalaysiaNow.“Sekiranya zoo tidak menerapkan langkah-langkah ini, ia akan menyebabkan kita berisiko lebih tinggi terkena jangkitan.”‘Mereka kenal kami’Bagaimanapun langkah-langkah pencegahan wabak Covid-19 tidak mengasingkan orang utan daripada para renjer walaupun ada langkah-langkah tambahan dijalankan bagi membendung virus tersebut.“Orang utan mengenali kami dan boleh cam kami, bahkan ketika pertama kali tengok kami pakai pelitup muka,” kata Asraff.“Tahun lalu semasa lockdown, mereka habiskan lebih banyak masa di hutan. Tetapi ada juga beberapa kali mereka datang, hanya untuk menyapa kami.”Mamalia yang tinggal di atas pokok itu adalah salah satu daripada beberapa jenis spesies hutan yang bilangannya kini semakin merosot sejak beberapa tahun lalu, orang utan Borneo juga dianggap sebagai haiwan terancam.Sukar untuk menganggarkan baki bilangan mereka di kawasan liar.Satu kajian baru-baru ini mengatakan jumlah orang utan yang tinggal di Borneo kurang dari 100,000 pada 2015, dan diramalkan 45,000 lagi akan hilang dalam masa 30 tahun ke depan.Menyedari ancaman yang dihadapi spesies tersebut, renjer sentiasa berwaspada untuk memastikan keselamatan haiwan yang tinggal di kawasan hutan simpan tersebut terjamin.Setiap bulan, mereka akan masuk ke hutan, menghabiskan sepanjang malam di sana bagi memantau kawasan hutan daripada pencerobohan pemburu haram.Ketika sesi makan spesies orang utan akan datang ke Semenggoh Wildlife Reserve, Sarawak, ia adalah acara yang menujakan ketika lokasi eko pelancongan itu dibuka kepada orang ramai sebelum pandemik.Kadang kala, mereka juga menggunakan dron untuk memantu rondaan di kawasan tersebut.“Kami juga sedang merancang untuk memasang teknologi perangkap kamera di hutan,” kata Asraff.“Ini adalah satu perkara yang mesti dilakukan kerana kami harus menyerahkan laporan sama ada pemburu haram masuk ke kawasan hutan. Hutan ini adalah kawasan yang dilindungi. Tiada sesiapa yang dibenarkan masuk tanpa izin.”Sehubungan ini, perintah kawalan pergerakan (PKP) yang dilaksanakan ekoran Covid-19 juga banyak membantu mereka.Pelaksanaan PKP itu membolehkan renjer menghabiskan lebih banyak masa di hutan tanpa kehadiran pelancong dan pelawat.Mereka juga melihat peningkatan sumbangan dan kerja-kerja sukarela yang sangat menggalakkan sejak pandemik bermula.“Kami menerima banyak permintaan daripada orang ramai untuk menjadi sukarelawan,” kata Asraff.“Orang ramai juga aktif menyertai program anak angkat kami untuk orang utan di hutan simpan ini.”Kesemua itu, termasuk sumbangan dana yang menggalakkan bermaksud hutan simpan tersebut dapat terus berjalan sepanjang musim wabak Covid-19.Bagaimanapun, bahaya masih tetap wujud, kebanyakannya berpunca daripada aktiviti manusia.Di beberapa buah kampung berhampiran hutan Semenggoh, kerja-kerja penerokaan sedang dilakukan pergerakan lori dapat dilihat aktif  membawa simen.Gambar satelit Google Earth menunjukkan beberapa pokok hutan berdekatan hutan simpan tersebut sudah ditarah.Seorang penduduk Kampung Paya Mubit berkata tanah di kawasan itu diperuntukkan untuk pembangunan perumahan.Namun di kawasan hutan simpan tersebut, orang utan masih selamat – sekurang-kurang buat masa ini.Di bawah pengawasan renjer yang sentiasa berjaga-jaga, orang utan meneruskan rutin bermain, tidur dan makan tanpa menyedari wujud ancaman yang terus cuba untuk mengganggu habitat mereka.


Kes baru Covid-19 menurun 4.1% minggu lepas

Bilangan kes baru Covid-19 di negara ini bagi Minggu Epidemiologi (ME) ke-21 yang bermula dari 22 hingga 28 Mei menunjukkan penurunan sebanyak 4.1% iaitu 13,076 kes berbanding 13,630 kes pada minggu sebelumnya (ME ke-20).Ketua Pengarah Kesihatan Dr Noor Hisham Abdullah berkata perkembangan itu menyaksikan jumlah kumulatif kes Covid-19 di Malaysia kini 4,502,579 kes.“Purata kes aktif setiap hari bagi ME ke-21 adalah 25,360 iaitu terdapat penurunan sebanyak 15.1% berbanding minggu sebelumnya.“Purata kadar kebolehjangkitan Covid-19 (nilai Rt) juga menunjukkan penurunan sebanyak 1.1 peratus iaitu 0.93 berbanding 0.94 pada minggu sebelumnya,” katanya dalam kenyataan hari ini.Beliau berkata bilangan kes sembuh pada ME ke-21 menunjukkan peningkatan iaitu 4.2% (15,278 kes kepada 15,925 kes) berbanding ME ke-20, menjadikan kumulatif kes sembuh sebanyak 4,441,702.Dr Noor Hisham berkata kes kematian pada ME ke-21 pula menurun sebanyak 34.5% iaitu kepada 19 kes berbanding 29 kes pada minggu sebelumnya, menjadikan kumulatif kematian kini 35,660.Sementara itu, beliau berkata jumlah kemasukan pesakit Covid-19 ke fasiliti kesihatan iaitu hospital dan Pusat Kuarantin dan Rawatan Covid-19 (PKRC) bagi setiap 100,000 penduduk juga menurun sebanyak 10% untuk ME sama berbanding ME sebelumnya.“Jumlah kemasukan pesakit Covid-19 ke hospital awam bagi setiap 100,000 penduduk tiada perubahan bagi semua kategori pesakit. Jumlah kes memerlukan alat bantuan pernafasan menurun sebanyak 6.1%.“Secara keseluruhan, penggunaan katil bukan kritikal dan penggunaan katil PKRC tiada perubahan manakala penggunaan katil unit rawatan rapi (ICU) meningkat sebanyak 17%,” katanya.Dr Noor Hisham berkata kes-kes positif Covid-19 yang dipantau oleh Pusat Penilaian Covid-19 (CAC) di seluruh negara semakin menunjukkan pengurangan dengan kedatangan pesakit ke CAC menurun sebanyak 5.1% dan bilangan kes Covid-19 baru yang menjalani pemantauan di rumah menurun sebanyak 6.5%.Bilangan kes Covid-19 yang dirujuk CAC ke PKRC atau hospital juga menunjukkan penurunan ketara iaitu 46.6%, katanya.


37.1% kanak-kanak divaksinasi, 66.6% dewasa terima dos penggalak

Sebanyak 15,668,773 individu dewasa atau 66.6 peratus daripada populasi kumpulan itu di negara ini telah menerima dos penggalak Covid-19 setakat semalam. Berdasarkan laman web CovidNow, sejumlah 22,950,073 atau 97.5% daripada populasi sama telah melengkapkan vaksinasi mereka manakala 23,226,244 atau 98.7% menerima sekurang-kurangnya satu dos vaksin.Bagi remaja berusia 12 hingga 17 tahun pula, sebanyak 2,849,642 individu atau 91.6% daripada kumpulan itu telah melengkapkan vaksinasi mereka manakala 2,946,672 atau 94.7% menerima sekurang-kurangnya satu dos vaksin.Sementara itu, untuk populasi kanak-kanak berusia lima hingga 11 tahun, sejumlah 1,315,497 individu atau 37.1% kumpulan itu telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids). Semalam, sebanyak 41,287 dos vaksin diberikan melibatkan 4,360 suntikan pertama, 1,684 suntikan lengkap dan 35,243 suntikan dos penggalak menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) kini 68,745,333 dos.Sementara itu, menurut portal GitHub Kementerian Kesihatan, 54 kes kematian akibat Covid-19 direkodkan semalam dengan Selangor merekodkan kematian tertinggi sebanyak 13 kes diikuti Perak (sembilan), Kuala Lumpur (lapan), Kedah dan Negeri Sembilan masing-masing lima kes. Johor, Sarawak dan Terengganu pula masing-masing mencatat tiga kes, Kelantan dan Melaka masing-masing dua kes manakala Pulau Pinang satu kes.


Bos Mydin halalkan kerugian selepas penduduk terdesak pecah masuk premis

Taikun perniagaan runcit Ameer Ali Mydin hari ini berkata beliau menghalalkan kerugian yang ditanggungnya susulan insiden penduduk pecah masuk cawangan Mydin Mart di Sri Muda semalam.Menurut Ameer yang juga merupakan pengarah Urusan Mydin Holdings Bhd, beliau tidak menyokong perbuatan mencuri yang dilakukan pemecah masuk premisnya.“Namun dalam keadaan darurat, mungkin mereka tiada pilihan dan terpaksa melakukan perbuatan tersebut demi kelangsungan hidup,” katanya dalam sebuah kenyataan.“Dengan seikhlas hati, saya menghalalkan mereka yang melakukan perbuatan tersebut dengan niat meneruskan kelangsungan hidup akibat bantuan yang tiba lambat dan bukan dengan niat yang sebaliknya,” jelasnya.Ketika dihubungi MalaysiaNow, Ameer berkata beliau turut membuat laporan polis bagi tujuan tuntutan insuran akibat banjir.“Saya buat report tapi tak suruh polis ambil tindakan terhadap mereka. Saya maafkan mereka sebab saya tahu mereka dalam keadaan susah,” katanya.Bagaimanapun, beliau melahirkan rasa sedikit terkilan kerana ada yang mengambil kesempatan mencuri barangan mahal yang bukan keperluan seperti barangan elektrik dan jam tangan.“Tapi saya maafkan saja. Malah kita dalam Islam pun diajar untuk saling memaafi antara satu sama lain.Semalam, media melaporkan insiden pecah masuk premis Mydin Mart di Taman Sri Muda, Shah Alam.Insiden itu berlaku selepas penduduk yang dikatakan terdesak kerana bantuan lambat sampai kepada penduduk yang terjejas banjir sehingga 48 jam.Menurut Ameer, anggaran kerugian kerosakan barangan akibat banjir yang ditanggungnya adalah sekitar RM5 juta tidak termasuk kerugian lain untuk cawangan tersebut“Kerugian RM5 juta tidak termasuk perbelanjaan seperti sewa, staf gaji bil air dan eletrik yang masih perlu di bayar,” tambahnya.Dalam pada itu, beliau turut berkata pihaknya turut menghantar bantuan kepada penduduk di kawasan tersebut.“Satu lori yang boleh memuatkan limat tan biskut dihantar ke kawasan Sri Muda untuk penduduk di sana.“Selain itu, kami juga lakukan pelbagai inisiatif seperti menjual barangan dengan harga diskaun kepada orang ramai yang membeli barangan dari Mydin untuk bantu mangsa banjir yang terjejas.” katanya.


Sorry.


Mahkamah benar Najib pinda tarikh pelepasan ke Singapura

Mahkamah Rayuan hari ini membenarkan permohonan Najib Razak untuk meminda tarikh pelepasan dan pemulangan pasportnya ke Singapura selepas mendapati bekas perdana menteri itu telah mengemukakan alasan munasabah dalam permohonannya.Tiga panel hakim diketuai hakim Kamaludin Md Said berkata mahkamah tidak bertindak sewenang-wenangnya untuk meluluskan permohonan itu sekiranya tiada alasan munasabah diberikan.“Mahkamah telah membaca permohonan pemohon (Najib) dan afidavit sokongan. Saya percaya alasan diberikan pemohon adalah munasabah dan disebabkan itu, pihak pendakwaan tidak membantah. Jika tiada alasan munasabah, mahkamah akan disalah tanggap dan dilihat sewang-wenangnya memberi kebenaran.“Saya juga mengingatkan bahawa tiada alasan kali ketiga diberikan oleh pemohon. Kali pertama, alasan untuk melawat anak perempuan bersalin di Singapura dan hari ini, permohonan kali kedua untuk membantu Pilihan Raya Negeri (PRN) Melaka.“Namun, setelah mempertimbangkan alasan munasabah diberikan, mahkamah membenarkan permohonan pemohon dan pasportnya perlu dikembalikan kepada mahkamah pada atau sebelum 6 Disember ini,” kata Kamaludin yang bersidang bersama hakim Nordin Hassan dan Hashim Hamzah.Najib, 68, memohon untuk meminda tarikh bagi pelepasan dan pemulangan pasportnya kepada mahkamah dari 20 Oktober sehingga 22 November kepada 25 Oktober sehingga 6 Disember ini bagi melawat anak perempuannya Nooryana Najwa yang kini berada di Singapura dan melahirkan anak kedua, dua hari lepas (Isnin).Ahli Parlimen Pekan itu dalam afidavit sokongannya berkata beliau juga diamanahkan untuk membantu jentera Umno menghadapi PRN Melaka pada 20 November ini memandangkan Presiden Umno Ahmad Zahid Hamidi pada masa itu, akan berangkat ke Jerman untuk mendapatkan rawatan tulang belakang.Terdahulu, peguam Muhammad Farhan Muhammad Shafee memberitahu panel, jadual perjalanan Najib ke Singapura terpaksa diubah kerana beliau diamanahkan dengan tanggungjawab untuk memastikan parti bertindak dengan teratur dan sewajarnya ketika ketiadaan Zahid ketika PRN Melaka.Katanya, permohonan untuk meminda tarikh itu sudah dibenarkan oleh Mahkamah Tinggi Kuala Lumpur yang mendengar perbicaraan kes jenayah dihadapinya.Timbalan pendakwa raya Shafiq Hasim tidak membantah permohonan itu.Pada 28 Julai 2020, Najib didapati bersalah terhadap tujuh pertuduhan melibatkan pecah amanah jenayah, pengubahan wang haram dan menyalahgunakan kuasa melibatkan RM42 juta dana SRC International Sdn Bhd dan kes itu kini dalam peringkat rayuan di Mahkamah Rayuan.